PT Garaiak, Osartenekin batera, giza alderdia landu dute. – GARAIA Parque Tecnológico\nGaraia Parke Teknologikoak, Osartenekin batera, erakundeen giza alderdia landu dute, dibulgazio- eta prestakuntza-jarduera presentzial eta telematiko batzuekin.\nAsteazken honetan, irailak 23an, Garaia Parke Teknologikoan “COVID-19a Erakundeetan. Laguntza psikosoziala pandemian zehar” Webinarra aurkeztu da, parkeko Negozio Garapeneko eta Komunikazio arduraduna eta jardunaldian moderatzaile izan zen Idurre Albizu, Psikologia Aplikatuan aditua den Iñigo Calcedo, OSARTEN enpresako Osasun eta Ongizate Zerbitzuko arduraduna den Iñigo Garatxena, eta azkenik, Bizkaiko Psikologia Elkargotik, Iker Atxaren parte hartzearekin batera.\nJardunaldiak, telematikoki, era guztietako sektore eta enpresetako partikularrak eta profesionalak bildu ditu, bizi dugun unearen ondorio psikosozialen, egoera emozionalaren eraginak prebenitzeko eta zuzentzeko tresnen eta protokoloen eta langilegoak COVID-19an zehar eta ostean behar duten laguntzaren garrantziaren inguruan ikasteko eta ezagutzeko gogoarekin.\nOSARTENek baieztatu du, egungo pandemian, langilearen osasun psikologikoa eta emozionala enpresen euskarria dela.\nArintze prozesuaz eta normalitate berrirako itzuleraz hitz egiten hasi gara, baina, seguru ahal gaude pertsonak beren konpetentzia pertsonaletara itzultzeko prest daudela psikologikoki?\nCOVID-19k eragindako osasun-larrialdia dela eta, enpresak oso ahalegin handia egiten ari gara erakundea aldatzeko eta egokitzeko. Denbora-tarte oso txikian, jarduera asko aldatu eta eraldatu egin dira, esaterako, lan-baldintzak, prozedurak eta metodologiak, ekoizpen-prozesuak eta baita enpresaren jarduera bera ere.\nOSARTEN enpresak argi dauka antolaketa aldaketa horiek guztiek, bat-batekoak, gogorrak eta nahi ez direnak izan arren, eragina izan dezaketela langileen osasunean eta ongizatean.\n“Badakigu arrisku biologikoaren atzetik psikosoziala etorriko dela. Orain, inoiz baino gehiago, beharrezkoa da aurrea hartzea, pertsonak enpresetara itzultzeko nola prestatu eta haien osasun psikologikoa eta emozionala datozen aldaketen aurrean nola babestuko ditugun pentsatzea. Gure lantaldeak maila psikologikoan eta emozionalean nola dauden balioestea eta behar duten euskarria ematea desberdintasuna izan daiteke, jarduerari berrekiteko eta eusteko.”– Iñigo Calcedo (OSARTEN)\nBizkaiko Psikologia Elkargoak enpresa psikologoak erakundeetan sartzearen aldeko apustua egin du.\nPandemia inflexio-puntu bat izan da, eta horrek are gehiago nabarmendu du estatu emozionalek lan-arloan duten eragina.\nZiurgabetasunak eragindako antsietate, beldur, estres edo doluagatiko kontsultak ugaritu egin dira, batez ere 30 eta 59 urte bitarteko pertsonen artean. Pertsona horien sintomarik ohikoenak insomnioa, obsesioak, kontrolik gabeko beldurra eta suizidioa dira.\n“Europar Batasunak egindako ikerketen arabera, 20.000 milioi euro inguru laneko estresari egozten zaion urteko kostua da. Izan ere, INEren arabera, estresak langileen % 59ri eragiten die. Gainera, 10 langiletik 4k enpresetan laneko estresa ez dela behar bezala tratatzen diote . ” Iker Atxa (Bizkaiko Psikologia Elkargo Ofiziala)\nCovid-19aren osteko egoerak bizkortu egiten du ongizate-politiketatik antolaketa-ereduak berritzeko dagoen premia eta aukera.\nKudeaketa-eredu humanistek eta pertsonengan zentratutakoek, lan-baldintzak errazten eta zaintzen dituzte, pertsonek sormen- eta harreman-gaitasunak zabal ditzaten, eta aldi berean, errentagarriak dira produktibitateari dagokionez.\nEnpresak lehiakorragoak egiten dituzte talentua atzematen eta atxikitzen laguntzen duten heinean. Gainera, errentagarriagoak bihurtzen dituzte ,arazo isil mota horrek dakarren inpaktu ekonomikoa murriztuz, hau da, bajak, txandakatzea, produktibitate eza, akatsak, konpromiso txikia eta abar.\nCovid osteko egoerak argi utzi digu Psikologoak erakundeetan izan dezakeen rola ahula dela eta urrun dagoela antolakuntzako psikologia klasikotik (hautaketa, prestakuntza eta/edo karreraren garapena). Hortaz gain, psikologia klinikoa, erakunde esparruan aplikatzetik gertuago dago. Erakundeko psikologoaren funtzioak eta zereginak osasunaren alderdiekin lotuta daude; besteak beste, arrisku psikosozialen prebentzioarekin eta osasun emozionalaren sustapenarekin, esku-hartzea psikologikoa.\nErakunde-psikologoaren zeregina batzuetan, erakundeko pertsonek bizi dituzten egoerak behatzea, entzutea eta baloratzea da, ondoren esku hartzeko. Esku-hartze horiek, barne-azterketak egitetik, barne-harreman eta -komunikazio egokirako neurriak ezartzea eta horien jarraipena egitea ekar dezakete, emaitza egokia ziurtatzeko.\nBizkaiko Psikologia Elkargoak proiektu pilotu bat jarri du abian, Bizkaiko Foru Aldundiko Enplegu Sailak finantzatzen duena. Proiektu horretan, esku-hartze praktikoko tresnekin trebatzen ari dira 15 psikologo, eta psikologoen kontratazioa finantzatuko da 12 enpresatan esku hartzeko.\nPTGaraia MONDRAGON CITY CHALLENGE-eko laguntzaile\nIkerlan-ek “garun” pertsonalizatu bat diseinatu du Pasaban Taldeak papera ebakitzeko dituen makinetarako\nMondragon City Challenge: lehen Ekintzailetza Kooperatiboko Nazioarteko Txapelketa


Eroskik 123 tona gutxiago CO2 sortuko du diseinu berriekin - Arrasate - Goiena.eus\nEroskik 123 tona gutxiago CO2 sortuko du diseinu berriekin\nLeire Kortabarria 2016-04-14 08:00\nBasque Ecodesign Center erakundeko bazkidetza berritu du oraintsu Eroskik, eta, helburuen artean, 2013-2016 aldian %12 CO2 gutxiago (123 tona) sortzea du, ekodiseinua are gehiago ezarriz.\nBasque Ecodesign Center enpresek eta Eusko Jaurlaritzak osatzen dute, eta ekodiseinua bultzatzea du helburu. Eroski da banaketa sektoreko enpresa bakarra. Eroskiko Ardura Sozialeko zuzendari Alejandro Martinez Berriotxoak egin du sinadura, Ingurumen sailburu Ana Oregirekin. Eroskiko ordezkariak esan duenez, kooperatibak “ingurumenarekiko konpromisoari” eusten dio eta bere plan estrategikoko puntuetako bat da prozesuen eraginkortasunaren bidez ingurumen sostengarritasuna lortzea. Horren barruan, Eroskiren produktuen ontziak eta bilkariak ahalik eta sostengarrien egitea dago, ekodiseinuaren bitartez.\nOntzi osoa, plastikozkoa\nTartean, birziklatu daitezkeen material gehiago erabiltzea eta produktuaren bolumena murriztea daude; baita produktua arinagoa egitea, diseinua aldatuz. Horri jarraituz, Eroski markako kosmetika alorreko 18 produkturen ontzien diseinua aldatu du, plastikozko eta kartoizko ontziak egiteari utziz eta bakarrik plastikoa erabiliz, horrela birziklatzeko errazagoa eginez. Horrekin, 111 tona gutxiago CO2 sortzea aurreikusten da.\nEroski markako bi leungarriren diseinua ere aldatu du, leungarriak kontzentratu bihurtuz. Horrela, dosien eta ontzien arteko harremana hobetu da. Hiru urtean, 11 tona gutxiago CO2 sortuko da.\nBestalde, Belle & Care markako hiru produkturen kaxa erakusgarriren diseinuak aldatu dira, kapazitate gehiagokoak eginez. Horrela, ontzi bakoitzaren pisuaren eta produktuaren pisuaren arteko harremana hobetu da. Hiru urtean, tona bat gutxiago CO2 sortzea ekarriko du horrek.


Soziofobia nagusi - KOMUNZKI\nHasiera » Afrika » Soziofobia nagusi\nAtalak: Afrika, Ekonomia, Soziofobia\nNoizbehinka pisu handiko liburukoteetan ulertzen ez duzuna bertze leku batean, paragrafotxo batean, argi agertzen zaizu. Hori gertatu zait Eduardo Galeanoren Ispiluak liburuan. Hor irakurleak pasarte bat aurkituko du, “Askatasunaren filosofoa” izenekoa, non John Lockeren eragina azaltzen den.\nPentsalari ingelesa aitzindaria izan zen mundu politiko modernoan, batik bat, tolerantziaren eta askatasunaren arloan. Enpresa askatasuna, merkataritza askatasuna, konpetentzia askatasuna, kontratazio askatasuna eta bertze horrenbertze dira Lockeren ahaleginen artean. Askatasunak gora, askatasunak behera, Mendebaldeko zibilizazioan sinesten dugun libertatearen arabera, freedom eta liberty ditugu, denon begietara, Jainkoak gizaki industrigile eta arrazoizkoei emandako dohainak.\nGaleanok bertze askatasun bat azpimarratu du Lockeren biografian: inbertsio askatasuna. Giza adimenari buruzko saiakera idazlana antolatzen zuen bitartean, ekarpen esanguratsua egin zion Lockek giza adimenari, Royal African Company enpresaren akzio multzoa erostearren bere aurrezkiak inbertituz. Britainiar koroaren eta gizon industrigile eta arrazoizko horien enpresa izan zen Royal African Company. Honen negozioa globalizazioaren lehenengo urratsen artean koka dezakegu: Afrikan esklaboak harrapatzen zituzten, Amerikan saltzeko asmoz. Horra hor garraio askatasuna eta diru askatasuna kontinenteen artean, “beltz-horniketa behar hainbateko eta iraunkorra prezio egokietan”, garaiko publizitateak saltzen duen mezuan.\nHorrela zabaldu da askatasuna, hasieran Mendebaldean, bukaeran mundu osoan. Askatasuna jendartean, soilik merkatua faboratzen zuen heinean. Mendeetan zehar, garbi dugu orain horren ondorioa: soziofobia. Askatasun hori eskuratzeko dena saldu dugu gure bizitzetan, natura suntsitu, komuna zatitu eta geurekoikeria barneratuz. Gorroto honek liberalismoaren bihotzean taupadak egiten ditu. César Rendueles-ek azken liburuan kontatu digu nola zirkulatzen duen gure zainetatik eta zirkuitu libidinaletatik.\nBukaeran aske gara gorrotatzeko eta gizartea suntsitzeko, baina ez, ordea, elkarrekiko zainketa komuna bultzatzerakoan. Halaxe da ongi komunen tragedia gaurko gizarteetan. Ez gara ez hiritarrak, ez herritarrak. Gorrotoz jositako zordun liberalak baino ez gara, gerra zibil ostendu berri batean, non mozkinak pribatizatzen diren eta zorrak sozializatzen diren.\nSoziofobia hau guda ezkutua dela diot, eta ez da nire asmaketa. Berkshire Hathaway konpainiako presidente eta munduko pertsona aberatsenetako baten iruzkina da: “Badago klase-borroka, ados, baina nire klasea da gerra egiten duen klase aberatsa, eta irabazten ari gara”. Warren Buffetek aurreko esaldiak bota zituen elkarrizketa batean, The New York Times egunkarian. Ondorioak denok ezagunak dira. Haien artean, duela gutxi Owen Jones idazleak egiaztatu duena: “Lehenago beren burua erdiko klasetzat hartzen zutenak proletarizatzen ari dira”. Chavs eta chevaliers dira nagusi gatazka honetan, esklabotza berri honetan.\nHortaz, irabazleak egon badaude, eta borroka honetan galtzaileak egon badaude. Gerra hau azken maila da soziofobian, giza horniketa behar hainbateko eta iraunkorra prezio egokietan. Emaitza ezaguna da: demokraziak burtsan kotizatzen du, eta haren baloreak beherantz doaz.\n* Oharra: testu hau prentsa idatzian irailean karrikaratu nuen bertsio berritu eta handitua da. Aurreko sarrerarekin batera irakur daiteke blog honetan, azken batean gure “gizarte ireki” liberalen arkeologian soziofobiak eta mikrofaxismoek bat egiten dutelako.


GARATEA ALZOLA, Fernando "Gora Karlos zazpigarrena" (narrazioak)\nNork idatzia: Garatea Alzola , Fernando\nGora Karlos zazpigarrena\n2015eko azaroaren 7a, larunbata, eguerdiko ordu bata eta erdiak, hego haize epela Bergaran. UNEDen egoitzatik atera eta betaurreko beltzak jantzi ditut, inork ezagutu ez nazan.\nOzaeta jauregiaz galdezka hasi naiz plaza nagusian. Atso zahartxo bat tematu da bertaraino laguntzeaz. Ezetz, ez dudala laguntzarik behar. Baietz, komeni zaiola ibiltzea.\nBat, bi, hiru, lau. Nor zara? Lau segundo behar izan ditu lehenengo galdera egiteko.\nGalder Preguntegi Dudagoitia naiz, 1950eko irailaren 30an Gernikan jaioa. Garraitzetan munduratzekoa nintzen, Euskal Herriko bazterrik ederrenean, baina hamar hilabete egin nituenez amaren sabelean, amona emaginak ezin izan zion lagundu alabari erditzen. Ondorioz, Gernikako klinika batean forceps-ekin atera behar izan ninduten babeslekutik, mailatuta. Hainbat egunetan, munduko umerik itsusienaren titulua izan nuen −tximinoaren eboluzioa azaltzeko adibide aproposa, Internetik egon izan balitz−.\nBarre egin du andreak.\nAmaren sabelean leku nahikorik ez eta oinak atzera begira jaio omen nintzen. Zazpi egunekin oinetako hezur mengelak apurtu eta aurrera begira jarri zizkidaten. Normaltzeko, esan zioten amari.\nAma gaixoa! Erditze minekin aski ez eta seme itsusi bezain kuttunarentzako bularrik gabe geratu zen. Garraitzetako Urtza baserriko Txata behi adarluzeak atera ninduen aurrera; beraz, harro esan dezaket, pobrea izan arren, inudea izan nuela, nahiz eta nirea behia izan.\nGustatu zaio atsoari inudearena.\nJaiotzarekin baino suerte txarragoa izan nuen izenarekin. Nori bururatzen zaio San Jeronimo egunean jaio den bati Fernando izena jartzea! Jeronimo izena izan banu, Santa Kruz apaiza bera baino ere ausartagoa eta beldurgarriagoa izango nintzatekeen; Fernando izenarekin, berriz, zalantzatik zalantzara, bilintzi-balantza ibili izan naiz, beti. Izena aldatzea erabaki nuenean, abizenekin bat zetorren bat nahi nuen, eta, Jeronimo baino hobea Galder, ez?\nHorixe baietz! Galder Preguntegi Dudagoitia zara, orduan. Eta zer egiten duzu Bergaran?\nHara, nire lagunik gehienak aspalditik daude jubilatuta, bizitza osoa eman baitute intxaur oskoletan, afrikarrei atunak ostuten. Haien esanetan, “jubilatu-bizitza mauka duk”; izan ere, Afrikako bizimodu gogorraren ondoan erretreta pagotxa izatea ez da mirari. Baina lehorreko erretiratu batzuek esan zidaten beraiei asko kostatu zitzaiela bizimodu berrira egokitzea. Orduan, nik, lehorrekoa izanik, badaezpada ere, aktibitateren batean izena ematea erabaki nuen, eta non hobeto Bergarako UNEDen baino?\nEta zer ikasten duzu UNEDen?\nIdazten? Ez niri adarrik jo, gero. Idazten umetan ikasten da, eskolan.\nBai, baina UNEDeko Idazle Eskolan ipuinak, nobelak, poesia, saiakerak eta horrelakoak idazten irakasten digute.\nHorixe! Inbidia puntu batekin begiratu dit. Egoeraz baliatuta, kafe bat hartzera gonbidatu dut eta nire egunerokoa irakurtzera. Pozez zoratzen onartu du gonbidapena, inoren bizitzan horren erraz sartzerik ez zitzaion-eta inoiz burutik pasatuko.\nKafetegi bateko mahai batean eseri gara, kafeak eskatu eta egunerokoa luzatuta, lehen pertsonan idazten ikasteko idatzi dudala esan diot. Irrikitan dago irakurtzen hasteko. Kafea ekarri digute. Trago batean edan eta berak eguneroko irakurtzen duen bitartean Ozaeta jauregira hurbilduko naizela diotsat.\nErretreta hartzean, dena planifikatu nuen: eguerdira arte ohean egon, loaz berdinduta jaiki, nagiak atera, gosaldu, egunkaria irakurri … baina ametsa, gogoaren igande: goizero, seietan, intzirika hasten da emaztearen iratzargailua, eta, gainera, bera bakarrik iratzarri beharrean, neu ere esnatu egiten nau. Aparatu madarikatua!\nAltxatu eta kazetariak famatuen atzetik nola, halaxe ibiltzen natzaio emazteari etxe guztitik segika, koadernoa eskuan eginbeharrak apuntatzen: etxea aireztatu, arropa zuriak eskegi, gimnasiotik bueltan koloreetakoekin ikuzgailua jarri, hautsak kendu, irensgailua pasatu, komunak garbitu, errekaduak egin, bazkaria prestatu … Alaba gaztea jaikitzen denerako, ezkaratzeko mahaia papertxoz beteta edukitzen dut, bakoitzean betebehar bat. “Egingo al didazu katilua jartzeko tokia, aita?”, galdetzen dit hamazazpi urteko alabak eta lekua egiteko, papertxoak errenkadaka eta zutabeka kokatzen ditut, kronologiko ordenatuta.\nZazpi eta erdiak. Badoaz ama-alabak, bakoitza bere eskolara. Neuk ere nahiago nuke joan beharra banu, zeren jubilatu aurretik banintzen norbait, baina orain, zer naiz? Etxeko jaun? Etxekoandre?\nPentsamenduak uxatzeko, etxeko lanen masterrari ekitea hobe.\nLeiho guztiak zabaldu ditut etxea aireztatzeko eta egongelako hautsak kentzen hasi naiz. Lehen, emazteak idatzitako manualari begiratzen nion zer egin behar nuen jakiteko; orain, buruz dakit: oztopatzen dauden objektuak erretiratu, geratzen den espazio libretik hautsa kendu; eta, gero, objektuak, hautsik gabe, lehengo lekuetan kokatu. Ariketa honekin hasi nintzenean, zenbait trastu lurrera erorita apurtzen hasi zitzaizkidan. Lurraren erakartze indarrari bota nion errua, baina, aitortu behar dut, batzuei neuk lagundu niela jauzi egitera, oztopo izateari utz ziezaioten.\nDena den, harrituta nauka hautsaren kontu honek. Nondik agertzen da horrenbeste? Ez al da inoiz agortuko? Horretaz hausnartzen nabilela ez dut, bada, entzuten goiko atsoa alfonbrak astintzen? Neuk leihoak noiz zabalduko egoten da, dongea, alfonbrak astintzen hasteko. Bekatuan doa penitentzia, dio esaera zaharrak, baina, badaezpada, nahikoa ez balu penitentziarekin, ezkaratzera joan eta GAM siglekin jarri dut papertxo bat mahai gainean: Goiko Atsoari Mendekua.\nArropa zuriak eskegi eta, gainontzekoa gerorako utzita, banoa presaka kiroldegira, ordurako heldu ezik ez baituzu harrapatzen gustuko aparaturik. Nire egunonei gogo txarrez erantzun diete kiroldegia noiz zabalduko zain dauden jubilatuek. Atea ireki eta han goaz denok, arrapaladan, aldageletara. Praka motzak eta niki bat jantzi, oinetakoak korapilo birekin lotu, toalla hartu eta gimnasiora. Zinten eremura heldu naizenerako guztiak daude toallekin hartuta, baina zinta gainean, korrika, pertsona bakarra. Detailea eduki du udaletxeak jendearentzako toallak ipinita, esan diot korrikalariari. Ez, ez da izan udaletxea, neuk ipini ditut lagunei lekua hartzearren, esan dit, arnasestuka, lotsagabeak. Jaso ditut gainontzekoen toallak eta kiroldegitik hamar metrora dagoen itsas labarretik behera bota, uretara. Udarako hondartzan izango dituzte, esan diot, bueltan, azal lodiari, eta korrika hasi naiz zinta gainean.\nKiroldegitik ateratzean ke-adarrak ikusi ditut gure etxe inguruko ortuetan. Ez dira, baina, Basilisaren erreturak izango? Beldurrak oinetan hegalak jantzita iritsi naiz itsumustuan etxera eta susmoa egiaztatu ahal izan dut: eskegitako arropa zuriak ke hats nabarmenarekin; berriro garbitu behar, eta, han, laurogei urteko emakumea, Basilisa, lasai, ortuan, kulero eta bularretako hutsik, moztutako belarrekin erretura elikatzen. Ezkaratzeko mahai gaineko zerrendari BM sigladun papertxoa gehitu diot.\nPapertxoz estalita geratu da mahaia, argi printzarik sartzeko zirrikiturik gabe, ilunetan … Zer pentsatua eman dit egoerak, mahaiak nire bizitza adieraz baitezake: zereginez zamatua, norberarentzako tartetxorik aurkitu ezinik …\nNeure egunerokoa irakurtzen utzi dudan atsotxoa buruan, konturatzeke heldua naiz Ozaetako jauregiari itsatsitako Zubieta izeneko zubira, Marotoren eta Esparteroren besarkada historikoaren lekura, Interneten arabera. Nire arbaso bat izan zen haren lekuko. Gizajoa burua galduta etxeratu zen besarkada hartatik. Hainbeste ilusio, neke, izerdi, negar eta odol alferrik galduak. Etxekoek, gainera, karrerarik egin ezinda, gela batean giltzapetu behar izan zuten, VIVA CARLOS SEPTIMO deiadarka ematen baitzuen eguna. Gelan, ohea eta pixontzia besterik ez, leihoan bost barra burdinazko, kartzela. Otorduetan, kontzientzia arretatsuz irensten omen zuen ekartzen zioten guztia, pixontzia kaka eta txizez betetzeko xedez; ondoren, eskuekin dena ongi nahasi eta marroi koloreko orearekin hormak pintatzeari ekiten omen zion: VIVA CARLOS VII.\nBaina ez zen Karlos erregegaia maite zuelako, ez, Euskal Herria zuen maite, eta oihuarekin Gora Euskal Herria ari zen esaten; eta halaxe irudikatu dut, gaur, besarkadaren egunean ito behar izan zuen deiadarra oihukatzen, barrua askatzen.\nGaur, Inuzente eguna, hego-mendebaldeko haizea oso zakar joka dabil boladaka, eta kristalak arretaz garbitzeko egun aproposa izan daitekeela erabaki dut. Olentzerok DIAn erositako kristalak ikuzteko trapu berria hartu, ur berotan busti eta hor ari natzaie balkoiko kristalei zirriak egiten; nik busti, haizeak lehortu. Dena doa primeran, kristal gardenen beste aldean agure zaharmindu bat ikusi dudan arte, neuri begira. Makulu biren premia du zutunik egoteko, baina ez du protesirik behar “nik ez dut andreen lanik egiten” dioen irribarrea aurpegian pintatzeko. Sumindu egin nau begiradak; harrezkero, buruan ez dut beste pentsamendurik haren musutik irribarrea betiko ezabatzea baino.\nNekez doa gizona aurrera, hankak tikun-takunka, oinak tatarrez, bata besteari gailendu ezinda legez. Nire besoek, berriz, kristalak igurzten, berez. Burua, gotortuta, mendekua diseinatzen. Badakit zer egin. Farora iristen utziko diot; han, makulu biak kendu, itsasora bota eta “egiok barre heure amari” esanda lagako dut, bakardadearen erraietan.\nAgur kristalak arretaz garbitzeko asmoa. Nagusitu da, beti bezala, lanbroa.\nFarora iristeko tartea utzi diot agureari. Korrikalarien arropak jantzi ditut ekintza oharkabean burutzeko, eta beste barik atera naiz etxetik, arin-aringa. Farorako bidean, Karmele Jaio idazlearekin, bere ama Luisarekin eta izeko Doloresekin gurutzatu naiz, Luisak agur egin dit eskuekin. Helmugara iritsi naizenerako, han zegoen gizon makuluduna, eserita, itsasoari begira. Tikun-takuna eragiten dioten hanka-paloek, hegal batean, atsedena hartzen. Kendu dizkiot makuluak eta itsasora jaurtitzera nindoala, zera diost gizonak, irribarretsu:\n“Hara hemen nire gaztetako argazki bizia”.\nZer diozu? Ni zure gaztetako argazkia?\nKristalak garbitzen ikusi zaitudanean, nire Nobierkako (New York) garaia etorri zait burura.\nHura sasoia! Egunsentian joaten nintzen lanera eta arratsaldean itzuli etxera. Autoa ahal nuen lekuan aparkatu, atarira bitarteko distantzia oinez egin, igogailuan 25 solairu igo, bazkaldu, eta balkoira, autoa atetara hurbildu nezakeen ikustera. Bitartean, garbiak zeuden kristalak garbitzeari ekiten nion, zuk bezala, denbora pasa. Lekuren bat libratzen zenean, korrika ateratzen nintzen autoa hurreratzera. Eta horrela, egunero, afariko ordura arte. Han egin nuen urte mordoan, gutxitan suertatu zitzaidan portalearen aurrean aparkatzea, baina lortu nuenetan, txanpan botila batekin ospatu nuen garaipena. Gaur, kristalak garbitzen ikusi zaitudanean, neure burua ikusi dut, gazteago nintzenean.\nEta ni andreen lanak egiten nenbilelako barrezka ari zintzaizkidalakoan.\nAndreen lanak? Ni kristalak garbitzetik bizi izan banaiz hainbat urtez. Politika kontuengatik guardia zibila atzetik nabaritu nuenean, izututa ihes egin nuen Amerikara, arrantzan zihoan txalupa batean. Eskean, gosetuta, noraezean ibili nintzen, harik eta bertigorik gabeko jendea behar zuen enpresa batek hartu ninduen arte, etxe orratzen fatxadak garbitzeko. Zeruharraskari haietan aurkitu nuen bakea: iraganaz beste egin, problemak eta pentsamenduak eten … beste erremediorik ez daukazu- eta, orainaldia segundo batean uzteak heriotza dakarrenean.\nBehin, halere, heriotzatik hurbil-hurbil egon nintzen. Han goian, 129. solairuan, garbitzen ari nintzen kristalaren beste aldean, emakume batek txilaba kendu zuen, eta begien aurrean agertu zitzaidan koadroak zoratu egin ninduen. Emakumea polita ez eze ederra ere bazen. Agerian zeuzkan atalen beste kitzikatzen ninduten ezkutukoek, ezpain mamitsu eta sentsualen beste soineko urdin mehearen azpian dardarka ari zitzaizkion bular mardulek ... Ikuskizunak liluratuta, kulunkari jarri zitzaidan artasuna, eta dangaden erritmoan nindoan, sorginduta, amildegirantz.\nEz dakit zelan, baina ez nintzen jausi; edo erori nintzen eta eldarnioak egin zion grabitateari muzin.\nBaina urteak ez dira alferrik igarotzen. Orain, Nobierkako zainzuri jostalaria hemen daukat, bare-bare, Dodotisean beratzen. Prostataren handitasunak txitean-pitean txiza egitera behartzen nau. Tamalez, lau tanta baino ez bakoitzean; bestela, kaleko hormak gernuzko pintadekin beteko nituzke, komun publikoak aldarrikatuz. Zoritxarrez, oraingoz, pixoihala janztea da kalera irteteko daukadan aukera bakarra. Baina troxarekin oinez egitea ez pentsatu erraza denik, gero; robot baten antzean eman behar dituzu pausoak: bizkar hezurra zuzen, eta oinak tatarrez, arrautzak zapaltzen legez, paketearen zarata isiltzeko xedez. Hankapaluak jendea nahastatzeko erabiltzen ditut, inoren zer esangoak lotu ez diezazkidan zangoak. Makuluekin ikusita, hankak direla arazo uste du jendeak, pixoihalaren aitortza denean benetako sufrikarioa.\nSufrikarioa bai, baina hari esker ezagutu dut inoiz ezagutu dudan pertsonarik miresgarriena: Zaharren Etxeko mojatxo itsusia. Abitu urdinaren azpian ezkutatzen den emakume gaztea hezur eta azal baino ez da, titirik ere ez zaio nabari, kondorduna, herrena, betokerra …; jantziaren kolorean eta buruzapian baino ez dauka Nobierkako beste haren antzik, baina serora honek daukan barre kutsagarriak, gaixoak osatu ez ezik, birusak ere uxatu egiten ditu. Eta ahotsa? Txundigarria. Ahotsaren jainkosa dela esatea, gutxi esatea da.\nDodotisa jartzera etorri zitzaidan gauean ezagutu nuen. Ez zeukan agure zahar baten hankartea garbitzen hasteko gogorik; ulertzekoa, bestalde. Gaua komunera osteraka galtzeko prest nengoela esan nion, poema bat irakurtzen bazidan pixoihala ez ipintzearen truke. Ados. Santa Teresaren “Nigan bizi ezik bizi naiz” poema irakurtzean zaletu omen zen, bera, poesiaz, eta Machadoren “Ibiltari, bidea ibiliaz egiten da” leituz hartu omen zuen lekaime izateko erabakia.\nPoesia zalea ez ezik, poeta ere bazen mojatxoa. Lehenengo gauean irakurri zidan poema bikaina eta mirarigilea suertatu zitzaidan, gaua eldarniozko hodei batean eman nuen-eta, seko lo, komunera altxatu gabe. Gainontzeko gauek ere ezaugarri bera izan zuten. Ez nekien irakurtzen zizkidan olerkiak berez ziren apartak, edo bere ahotsak egiten zituen eder. Egiaztatzeko, poemak idazten hasi nintzen, eta, berak irakurrita, neureak ere ederrak begitantzen zitzaizkidan. Harrezkero, olerkiak idazteko inspirazio bila etortzen naiz Farora, dandarrez; poeta sentitzeko, gauez. Eta zu zertara etorri zara?\nZeuri makuluak ostu eta jabalinak bailiren jaurtitzeko itsasora, baina esan didazun guztia entzunda, ez dut horretarako adorerik.\nAdorea bildu, UNEDen izena eman nuenean bildu nuen, orduantxe otu baitzitzaidan nire arbasoaren oihu mututuak zubi honetan egon beharko zukeela, betiko, ezadostasunaren lekuko: GORA KARLOS ZAZPIGARRENA.\nHorrexegatik nahi izan dut Ozaeta jauregira bakarrik etorri.\nZelan azaltzen diot nik, orain, optikari andreari, kristal bakoitzean nire begiek behar dituztenak baino 3 dioptria gehiago jartzeko?\n“Bueno, zera, e, bai, zera, bueno …”\nDena hasi zen erretiratzea erabaki nuenean. Jubilatuta zeinen ondo biziko nintzen saldu zidaten nire aurretik erretreta hartua zuten lankide kabroi-gezurti-madarikatuek. Zorionaren espejismoa lor zitekeela zioten. Inork ez zidan esan, ongi sentitu aurretik bakardadearen basamortua zeharkatu beharko nuenik. Eta hemen nabil, orain, galduta, egiten dudan guztiari zentzua aurkitu ezinda. Bestela bizi nintzen inork markatutako agenda bete besterik egiten ez nuenean.\nBizimodu hoberantz nindoalakoan nengoen, aurrerantzean denboraren jabe neu izango nintzelakoan, emazteak aurkeztu zidan kontratua ere irakurri gabe sinatu nuen: lehengoez gain, etxeko lanak neuretzeko. Eta orain, hementxe, optimizazioan; alegia, lanik gutxien eginda emaitzarik onena lortzeko ahaleginean.\nAdibidez, komunak egunero garbitzen ditudanetik, eseri egiten naiz txiza egiteko; bestela, zipriztinak komun guztian zabaltzen dira eta txiza-hatsa kentzeko, garbitu komuna ostera ere! Punteria kontua zela uste nuen lehen, baina ez da, ez; zenbat goragotik txiza egin, errebotean jauzi handiagoa gernuak; ondorioz, komunaren kanpo-azalera gehiago zipriztindua.\nMatxisten iritziz, komuneko tazan eserita txiza egitea artasunaren aurkako bekatu larria da; feministen iritziz, berriz, higienearen aldeko ekintza osasungarria. Zelan begiratzen den da kontua; hori bai, praktika horrekin hasi nintzenetik, emetzen noala esango nuke, zakila zimeltzen nabaritzen baitut, egunez egun.\nKezkatuta, herriko medikuarengana jo dut gaur goizean. Bertsozale amorratua denez, Txirritaren sistema erabili behar izaten dudala buztana ikusteko, esan diot. “Hori baino ez bada, lasai” esan dit berak, “betaurrekoak jantzi eta kito”.\nBetaurrekoak izango dira soluziobide, baina zelan esan optikari andreari aparteko dioptriak pitilinari zoom egiteko behar ditudala?\nZubian nago. Albo guztietara begiratu dut: inor ere ez. Atera dut motxilatik pixontzia, jaitsi ditut prakak, gero kaltzontziloak, eseri naiz ontzian, eta hor hasi naiz indarka, kakari deika. Momentuko emozioak, justizia egiteko abaguneak, atal biluziek inork ikusteko beldurrak, kakari deika egindako indarrek … edota faktore horien guztien sinergiak ez didate, bada, tentetu txistua?\nHau ezbeharra! Zelan bildu, orain, pintadarako orea egiteko lehengaiak ontzi berean?\nArin ediren beharko diot problemari soluzioa; horretarako, pentsatzen jarri naiz, ukabilaren gainean kokotsa pausatuta, Rodin-en pentsalaria imitatuz... Halako batean, zer den-eta, hara hor nor datorren: atsotxoa.\n“Egunerokoa itzultzen etorri natzaizu Galder” diost, “baina ikusten dudanez, fikziozkoa da”.


Mendiak eta euskara protagonista: '6.000 metroan ere' eta 'Mendi biluzia' - Kotarro\nMendiak eta euskara protagonista: ‘6.000 metroan ere’ eta ‘Mendi biluzia’\n“Erraldoiak” eta euskara protagonista, mendi erraldoiak, mendigoizale handiak. Mendiaren irudi txundigarriak, gaztetasunaren esperientzia, esperientziaren kontakizuna. Hilamaiako paisaia txundigarriek eta mendien mistikan murgilduko gara Garean eta Mendizale elkarteen eskutik. Arnasa hartzeko bi proposamen eder dakarkigute, biak hala biak Los Llanos Kulturaguneko zine aretoetan emango dira eta bietan protagonistekin solasaldia egiteko aukera izanen dugu, mendigoizaleen artean bi erraldoi: Felipe Uriarte asteazkenean eta Alex Txikon igandean.\nLehen hitzordua asteazkenean bertan izanen dugu, azaroak 18: “Oxigenoa euskarari 6.000 metroan ere“. Garean elkartearen eskutik, arratsaldeko 19:00etan izanen da emanaldia eta sarrerak jada online eskurgarrari, baina adi edukiera mugatua baita.\nDokumental honetan 2018ko urrian Nepaleko Himalaiar egindako espedizioa ezagutu ahalko dugu, zehazki hamabi euskal gazte (14 eta 18 urte artekoak) eta bederatzi xerpa gazte. Hauek ibilaldi luzea egin zuten Txomolungma (Everest) mendiaren inguruan: “kulturen, hinkuntzen eta mendigoizaletasunaren inguruan trukaketak egiteko eta euskara 6.000 metrora eramateko“. Dokumentala aurkezteko Felipe Uriarte bera izanen dugu.\nAsteazkena 18, 19:00etan. Sarrerak 1 euroan jada eskuragarri\nBigarren hitzordua, aldiz, Lizarrako Mendizale Elkartearen eskutik. Azaroaren 22an, igandea, “Mendi biluzia” dokumentala emango dute, Los Llanos Kulturagunean: 17:00etan euskaraz eta 19:00etan gaztelaniaz.\n“Mendi biluzia” dokumentalean neguan Nanga Parbat mendiera egindako lehen igoera erakusten da. Alex Txikonek berak aurkeztuko du eta bertan eginen zaizkion galderei erantzungo die. Halaber, liburua ere aurkeztuko du mendizaleak eta emanaldiaren aurretik zein ondoren bertan izanen da liburuok sinatzeko.\nIgandea 22, 17:00etan. Sarrerak 2 euroan jada eskuragarri\nAurreko artikuluaHemen da Kotarro 51 aldizkaria\nHurrengo artikuluaAsteburuan zinema euskaraz: ‘Hil kanpaiak’ eta ‘Stardog & Turbocat’


Fusto-Urrutia, Txapeldunak | EHK\nIñaki Urrutiak eta Pablo Fustok irabazi dute Kutxabank Pala Ligako finala eta beraz hirugarrenez jarraian jantzi dute lehiaketako txapela. Bost joko behar izan dituzte txapeldunek Necol-Gordon bikotea mendean hartzeko, azkenean 3-2 irabazi zutelarik (7-10, 10-6, 6-10, 10-6 eta 6-10).\nPartida oso orekatua joan da une oro eta garaipena edozeinen alde eror zitekeen baina azkenean Urrutiaren lan bikainak eman zien txapela gorriei.\nFusto eta Urrutia txapelketa aurrera egin ahala beraien jokoa hobetzen joan dira eta hasieran erakutsitako zalantzak uxatuta aurtengo Pala Ligako txapela eraman dute etxera. Fusto argentinarrak ez zuen izan bere egunik onena baina Urrutia armintzarra bikain aritu zen eta eskumaz jotako pilotakadekin jokoaren nagusitasuna eskuratu zuen.\nNecol eta Gordonek hotz xamar hasi zuten lehia eta ondorioz berebiziko ahaleginik egin gabe Fusto eta Urrutiak irabazi zuten aurreneko jokoa 7-10. Urdinak suspertu ziren eta haiek izan ziren bigarren jokoaren garaileak 10-6ko markagailuarekin. Urdinek izandako hutsegiteek desorekatu zuten hirugarren jokoa Fusto eta Urrutiaren alde (6-10) baina 2-1 galtzen zeudela laugarren jokoan gogotik saiatuta lortu zuten urdinek garaipena eskuratzea (10-6), finalaren markagailu orokorrean oreka ezarriz.\nBerdinketa hausteko jokatu zen bosgarren jokoan aldiz, Fustok bere maila igo zuen eta hasieratik Urrutiak ezarritako nagusitasunari gehituta set erabakigarria 6-10 irabazi zuten eta beraz lehiaketako txapela jantzi zuten merezimendu osoz.\nJokoaren iraupena: 80 min (700 pilotakada guztira)\nSakez egindako tantoak: Urrutiak 5 eta Gordonek 1\nSakez egindako faltak: Urrutiak 2 eta Gordonek beste horrenbeste\nPiloteoan egindako tantoak: Fustok 9, Urrutiak 8, Necolek 18 eta Gordonek 1\nHutsegiteak: Fustok 10, Urrutiak 6, Necolek 11 eta Gordonek 6\nHirugarren eta laugarren postuak zehazteko norgehiagoka lehiatu zen ere Bizkaia pilotalekuan, non Gaubeka-Del Rio eta Ibarguren-Ibargaray bikoteak aritu ziren elkarren aurka. Honakoa ez zen partida orekatua izan eta nahiz eta aurreneko jokoa urdinen alde erori (6-10), hurrengo hiru setak argiki irabazi zituzten Gaubeka eta Del Riok (10-2, 10-4 eta 10-8).


Marubitxoa (Haur hezkuntza) – Mundaiz Ikastetxea\nUrtero bezala, ostegunean Cristina Enean egon ginen Marrubitxo bisitatzen. Parkean bizi denez animalitxo guztiak aurkeztu zizkigun eta bertan dauden lore eta zuhaitz guztiak erakutsi zizkigun. Hori dena erakusteaz gain, parkeko sekretu eta istorio guztiak kontatu zizkigun!\nAndereñoek gelan erakutsi diguten bezala, Marrubitxok ere natura zaintzeak duen garrantziaz hitz egin zigun. Oso ondo pasa genuen eta gelan landutakoarekin batera asko ikasi genuen, eta NOSKI! Oso zintzo ibili ginen…


Vitoria-Gasteizko Udalaren web-orria - Udalaren webgunea mugikorrean: aplikazioak\nUdalaren webguneak diseinu moldagarria du (responsive web design kontzeptuan oinarriturik); beraz, irisgarritasunik onena eta edozein motatako gailuekin nabigatzeko aukera bermatzen du (smart TV-rekin, ordenagailuekin, tabletekin edo smartphonekin). Diseinu horrek erabiltzailearen esperientzia hobetzea ahalbidetzen du, eta dauden edukietan nabigatzeko aukera errazten du. Nahi izanez gero, gure nabigatzailean gogokoenak sor ditzakegu, eta gure gailutik webguneko edozein edukitara zuzenean sar gaitezke.\nGainera, gailu mugikorretan erabiltzeko berariaz garatutako hainbat aplikazio daude. Kasu honetan, jatorrizko aplikazioak eta pwa (progressive web app, web aplikazio progresiboak) bereizi behar ditugu.\nJatorrizko aplikazio baten eta pwa baten arteko desberdintasunak\nJatorrizko aplikazioa "market" batetik lortzen dugun aplikazioa da (Google Play edo App Store, adibidez), gailuan deskargatzea eta instalatzea eskatzen duena. Web aplikazio progresiboa edo pwa, aldiz, web-helbide baten bidez zuzenean sartzen den aplikazio bat da. Pwak mugikorrean instalatu daitezke ikono batekin, aplikazio mugikor arrunta balitz bezala, baina ez dute ia tokirik hartzen gure gailuan, eta ez dituzte bertako appak adina datu edo baliabide kontsumitzen. PWAk azkarrago funtzionatzen dute, eta ez dute eguneraketarik edo bertsiorik behar sistema eragilearen arabera.\nGasteizko Udalak, gaur egun, web-aplikazio progresibo hauek ditu:\nVGBus: hiriko autobusei buruzko informazioa denbora errealean. VGBus aplikazioari buruzko informazio gehiago.\nGeoVitoria-Gasteiz: udal geolokalizazio eta nabigaziorako tresna. GeoVitoria-Gasteiz aplikazioari buruzko informazio gehiago.\nVGReservas: zuzeneko erreserbak Gizarte-etxeetan eta Kirol Instalazioetan. VGReservas aplikazioari buruzko informazio gehiago.\nVGTMC: Herritarren Udal Txartela mugikorrean eramateko aplikazioa. VGTMC aplikazioari buruzko informazio gehiago.\nGasteizko Udalak, gaur egun, Herritarren Postontziaren mugikorrerako aplikazioa du, baina pwa gisa ezartzeko lanean ari da.\nHerritarren Postontzia: Postontziaren aplikazioari buruzko informazioa.\nJaitsi ezazu aplikazioa App Store(Beste leiho batean irekiko da)tik.\nJaitsi ezazu aplikazioa Google Play(Beste leiho batean irekiko da)tik.


CDTIk Inveready Biotech III eta EASO Ventures-ekin batera VIVEbiotech-en inbertitu du; VIVEbiotech bioteknologiako startup bat da, terapia genikoan aplikatzeko bektore biralak garatzen eta ekoizten dituena – Red de Parques de Euskadi\nCDTIk, Innvierte programaren bidez, Inveready Biotech IIIeta EASO Venturesekin batera, akordioa lortu du VIVEbiotech S.L.ko bazkideekin startup-eko kapitalean sartzeko. CDTIk egindako ekarpena milioi bat euro baino gehiagokoa da\nVIVEbiotech S.L. 2015ean sortu zen eta Gipuzkoako Zientzia eta Teknologia Parkean dago kokatua. Terapia genikoaren bidez tratamenduaren arlo desberdinetan aplikazioa duten bektore lentiviralen garapenean eta ekoizpenean aritzen da, gaixotasun arraroak eta minbizia barne (immuno-onkologia, CAR-Tak).\nAurrerapen handia izango da, izan ere, gaur egun terapia genikoa erabiltzen duten tratamenduen garapenaren hazkundeak (bektore biralak administratu behar dituztenak) existitzen den hornidura baino handiagoa den bektore biralen eskaria ekarri du eta. Egoera honek terapia genikoaren etorkizuneko garapena eta merkaturatzea arriskuan jartzen du. Gaur egun, konpainiak nazioarteko ia hogeita hamar proiektuetan parte hartzen du terapia genikoaren sektoreko enpresa garrantzitsuekin.\nGurutz Linazasoro, VIVEbiotech S.L.-ko lehendakari exekutiboak, zera ziurtatu du: “CDTI konpainiaren kapitalean sartzeak indar instituzionala ematen diola akziodunen osaerari, eta estrategia garatzen jarraitzeko eta negozioa zabaltzeko aukera ematen diola, enpresaren ahalmen produktiboa handituz”.\nInveready Espainiako Bizitza-Zientzietako Arrisku Kapitaleko kudeatzaile garrantzitsuenetako bat da; Donostian du egoitza. Gaur egun, berriki sortutako teknologiako konpainietan inbertitzen du 4 lerro espezializatuen bidez (Informazioaren Teknologiak, Bizitza-Zientziak, Arrisku-Zorra eta Finantzaketa Hibridoa –ordainketa eta ondarea – kotizatutako enpresentzako).\nInveready-k 400 milioi euro baino gehiago ditu aktibotan kudeatzeko, eta 110 enpresa baino gehiago bere zorroan. Azken 11 urteetan gestorak desinbertsio arrakastatsuak burutu ditu 20 konpainia baino gehiagotan, horietako batzuk Intel, Symantec eta Red Hat (IBM) multinazionalek eskuratu dituztenak, eta beste batzuk IBEX 35, NASDAQ edo MAB bezalako merkatu publikoetara joaten ari direnak, esaterako. Ekintzaile ausarten asmoak ahalbidetzea beraien DNAaren parte bihurtu da. Hazkunde eta ibilbide horren ondorioz, Inveready harro dago hainbat sari jaso dituelako, ASCRI sarien Espainiako arrisku kapitalaren kudeatzaile onenaren, arrisku kapitalaren operazio onenaren eta zorpetze operazio onenaren sariak nabarmendu dituelarik.\nEASO Ventures Donostian kokatutako Arrisku Kapitaleko enpresa da. 2018an sortu zen eta ia 100 inbertitzailek osatzen dute. Startupetan eta enpresetan inbertitzen du batez ere Euskal Herrian, beren proiektuak bultzatzen laguntzeko. Bere 2 urteetan dagoeneko 28 enpresa berritzaileetan inbertitu du.\nCDTI, ezagutzan oinarritutako berrikuntza babesten duen Estatuko Administrazio Orokorraren organoa da, berrikuntzarako diru-laguntza edo partzialki itzul daitezkeen diru-laguntza publikoak eman edo aholkatzen dituena. CDTIk nazioarteko I+G eta berrikuntza-proiektuak ere nazioartekotzen ditu Espainiako enpresa eta erakundeetan, eta Espainiarren parte hartzea kudeatzen du Nazioarteko I+G erakundeetan, hala nola Horizonte2020 eta Eurekan, eta Zientzia- eta Espazio-industrietan. Gainera, Innvierte Ekonomia Iraunkorraren ekimenaren bidez, enpresa teknologikoen kapitalizazioa babestu eta errazten du.\nVIVEbiotech (CDMO, Contract Development and Manufacturing Organization) bektore lentiviralen garapenean eta ekoizpenean erabat espezializatutako enpresa da. VIVEbiotech Europako eta Amerikako enpresekin ari da lanean, eta ikuspegi tekniko eta kronologikoak kontuan hartuta bezero bakoitzaren eskakizunetara egokitzea da bere helburu nagusia. Gainera, VIVEbiotech-en garapen teknologikoko estrategiak terapia genikoaren arloan gaur egun dauden oztopo nagusiei erantzuna ematea du helburu: ekoizpen prozesu askoz ere kostu-eraginkorragoak ezartzeko beharra, eta bektoreen segurtasun-profila hobetzeko beharra. Testuinguru horretan, VIVEbiotech-ek mundu mailan lizentziatutako teknologia propioa du: integratzen ez den bektore lentiviral episomal egonkorra (LENTISOMA).


Kalamuaren legalizazioa eztabaidagai | World | KAZETA\nKalamuaren legalizazioa eztabaidagai\nProfesionalek aski kritikatua da debekuan oinarritzen den eta zaharkitutzat jotzen duten eredu frantsesa. Egun indarrean den politika huts egiten ari dela diote. Ildo horretan, abenduaren 4an nerabetasunari eta kalamuari buruzko konferentzia bat iraganen da Angelun.\nKazeta|04/12/2018 07:00|0 commment Updated at:\nEuskal Herriko menpekotasun eta alkohol zaletasun prebentziorako elkarteak eztabaida bat antolatu du azaroaren 4rako Angelun. (POLICÍA MUNICIPAL DE IRUÑEA)\n1970eko abenduaren 31ko 70-1320 legea “eraginkortasunik gabea da eta batez ere, injustizia onartezinak sortzen ditu. Beraz, erreformatu egin behar da”. Horrela mintzo da Christian Ben Lakhdar ekonomialari publikoa eta urte ainitzetan droga eta drogazaletasunerako bulego frantsesean lan egindakoa.\nIritzi berekoa da Benedicte Desforges polizia ohia eta debekuaren kontrako polizia kolektiboaren sortzailea. “Debekuak desabantailak baizik ez ditu ekartzen.” Politika honen emaitza eza arrazoitzeko datu batzuk eman ditu: Estatu frantsesean kalamuaren kontsumoa %22koa da eta gainerako drogetan ere lehen lerroan kokatzen da estatua. “Portugalen 2000an kontsumoa zigorgabe gelditu zen eta plantan ezarritako politika arretan nahiz tratamenduan oinarritzen da. Ondorioz, kalamuaren kontsumoa %5ean apaldu da eta beste droga batzuk bigarren mailan gelditu dira”, adierazi du.\nGainera, Christian Ben Lakhbarren arabera, debekuari loturiko errepresioak kostu handia du. Polizia, jendarme, aduana, prokuradore, epaile, presondegi eta abarrekin, urtean 600 eta 700 milioi euro arteko estimazioa egin du Ben Lakhbarrek. Emaitza horrek ez ditu kontuan hartzen kostu sozialak eta osasunari loturikoak, ezta droga trafikoa dagoen auzoetan geldirik den ekonomia ere.\nLegalizazioa, ekonomiarako onura\n“1970eko legea aldatu behar dela erraten dugunean, kanabisaren arau koadroaz mintzatzen gara. Nire iritziz, gizarte eta osasunean kalte ttipiena eraginen duen arautegia hautatu behar dugu. Koadro anitz honetan klubetako kontsumoak eta autoekoizpenak lekua lukete. Gisa berean, kalamuaren ekoizle frantsesek kontrolaturiko kanabisa salduko litzateke. Hauek kalamu terapeutikoaren eta ongizate nahiz erlaxaziorako kalamu ez psikotronikoaren filialak dira”, argitu nahi izan du.\nErrepresioak sortzen dituen kostuak saihesteaz gain, ikerlariak uste du estatuak eta tokiko ekonomiak irabaziak izanen lituzketela. Betiere, buruaskitasun nazionala izateko neurriak fite hartu beharko lirateke. Izan ere, Ben Lakhbarren iritziz, Ameriketako Estatu Batuetako elikagai, alkohol eta talde farmazeutikoak europar merkatuan sartuko dira. Osasun publikoaren onerako, autonomia lorgarria dela dio. Erraterako, Suitza erabat autonomoa da, Britainia Handia %60an den bitartean. Kanadak kalamua berriki legalizatu du eta lau urteko epea ezarri du buruaski izateko. “Estatu frantsesean kalamuaz dugun ezagutzarekin, epe laburrean autonomoak izan gintezke.”\nIlegala den kalamuaren merkatu frantsesa mila milioi eurokoa dela kalkulatzen da. Ben Lakhbarren ustez, sortuko litzatekeen ekonomiarekin (banaketa, talde eta tresnak, teknologia, zeharkako lanpostuak...) irabazi fiskaletan bi mila milioi lor litezke. “Kaliforniak droga banatzaile ttipiak zirenentzat laguntza programak ezarri ditu. Lehenik zerrendatik ezabatzen dira, ondotik formazio bat ematen zaie kalamuaren industrian sarrarazteko, enpresari edo langile gisa aritzeko”.\n“Kalamuaren legalizazioa iraultza sozial bat da. Trafikoak auzo osoak inbaditu ditu eta honek guti batzuk aberastu eta biztanleen gehiengoa pobretzen du. Jendea ezin da botata utzi. Hezkuntza, formazioa eta eremu garbien garapena sustatu behar da”, segitu du ikerlariak. “Kanadako adibidea egokia da, osasun publikoan herrialde serioa baita. Nire iritziz, Kanadako eredutik aterako diren ondorioek Frantzian hartu beharreko erabakietan eragingo dute”.\nKonferentzia eta eztabaida Angelun\nEuskal Herriko menpekotasun eta alkohol zaletasun prebentziorako elkarteak (ANPAA), abenduaren 4an, arratsaldeko 19.00etan Angeluko Maison Pour Tous etxean konferentzia eta eztabaida saio bat antolatu du. Bertan nerabetasuna eta kalamua aztertuko dira eta legalizazioaren inguruko debatea idekiko da.\nChristian Ben Lahkbar irakasleak eta Roger Lévy Baionako prokuradorearen ordezkari izandakoak parte hartuko dute. Konferentzia bereziki profesional mediku-sozialei eta hezkuntzako langileei zuzenduko zaie. Nerabetasunean, kalamuaren ezaugarrietan, zaintza tresnetan eta prebentzioan ezarriko da arreta. Gisa horretan kalamuaren inguruko tabuak eta mamuak uxatu nahi dira. Buraso eta herritar orori ere idekia da konferentzia.\nInformazio gehiagorako: ANPA, Mercure Centre, Jean Leon Laporte etorbidea 25, 64600 Angelu- 0559636363- https://www.anpaa.asso.fr/


Poliziaren hizkuntza | Iritzia | Berria\nArkaitz Zarraga irakaslea izan da oraingo honetan gertatua salatu duena. Bilboko jai gunean, trafiko kontu bat dela-eta udaltzain batek geldiarazi duenean, nola konplikatu zaion dena euskaraz egiteko eskatzeagatik. Alferrik ahalegindu bata eta bestea konpontzen. Bi isunekin etxeratu da: «Bata zirkulazioari lotutakoa; bestea, agenteekiko errespetu faltagatik».\nBat haboro, auskalo zenbatgarrena, 1982an Euskararen Legea onartu zenetik EAEn eta 1986an NFKn. Nik neuk, ez daukat azalpen gehiagoren beharrik jakiteko zer gertatu den. Nahikoa da ikustea nola bideratzen den hizkuntzarena errepidean goazela geldiarazten gaituztenean. Berdin da zer polizia den, harremana ikaragarri katramilatzen da euskaraz artatua izateko eskatuz gero. Erdaraz eginda bi minutuko tramite hutsa dena, ordu erdiko kontua izan liteke onenean, Zarragari gertatu bezala, opariarekin ez bazoaz etxera. Guardia Zibila izatea, edo Gendarmeria, edo Espainiako Polizia Nazionala, ahaztu. Denok nahi dugu etxera heldu afaltzera.\nDesakatoa izango da isunean agertuko den arrazoia, men ez egitea aginteari. Zinez argudio eskasa ez izatera behintzat benetan pentsaera motzekoa, uste izatea norberarena ez den hizkuntza, ofiziala izanagatik, deabruak irakatsia dela, eta horretxegatik dela ikastezina eta inoren kontra gaizki-esaka jarduteko asmatua.\nNolanahi ere, psikologia sozialerako erradiografia polita herritarren kontrako umiliazio hauen atzean gordetzen dena: nola sentitzen den boteretsua ahulago menpean duenaren hizkuntza ezagutzen ez duenean, nola den zigorra ezina konpontzeko bide historikoa, eta nola, Euskaldunon Egunkaria itxi zutelarik euskararen eta euskaldunen kontrako eraso gehiago ez gertatzeko konpromisoa hartu zuten erakundeek ez dioten konponbiderik ematen larderiazko agerraldi etengabe hauei.


Aernnovako 82 kaleratzeak legezkotzat jo ditu epaitegiak | Ekonomia | Berria\nAernnovako 82 kaleratzeak legezkotzat jo ditu epaitegiak\nEz ditu onartu sindikatuek eginiko salaketak. Aldi baterako erregulazio espedientearen oinarrian arrazoi «estrukturalak» daudela iritzi dio\nAernnova Aeroestructuras Alavak abian jarritako aldi baterako erregulazio espedientea legezkoa dela ebatzi du EAEko Auzitegi Nagusiak. Epaitegiak ez ditu onartu langile batzordea osatzen duten sindikatuek neurriaren aurka eginiko salaketak, eta, ondorioz, 82 kaleratuak ez dira itzuliko beren lanpostuetara. Epaitegietara iritsi den euskal aeronautika enpresen lehen erregulazio espediente handia izan da, eta pandemiako bigarrena GTS eta Matriceria Deustoren itxierakoaren ondoren. Ikusi beharko da hurrengoen ebazpenetan eraginik duen.\nGizarte arloko salako hiru epaileen iritziz, Aernnovak Berantevillan (Araba) duen plantako espedientea «legezkoa» da, eta ez da ageri sindikatuek salaturiko arau hausterik. Aho batez hartu dute erabakia. Iritzi diote erregulazioaren prozesuko pauso guztiak zuzen eman direla, ez dela fede txarrik egon negoziazioan, eta kaleraturikoen aukeraketa arrazoi objektiboen araberakoa izan dela.\nErregulazioa «arrazoi produktibo estrukturalengatik» dela ebatzi dute, halaber; alegia, ez dela COVID-19aren krisiak eragindakoa, eta enpresaren arazoak 2014an hasi zirela. Ñabardura hori oso garrantzitsua da, Espainiako Gobernuak debekatu egin baitzuen pandemiaren eraginarengatik langileak kaleratzea. Sindikatuek erregulazioa bertan behera uztea eskatu zuten, eta hor oinarritzen ziren haien itxaropenetako asko. Atzokoa ez da albiste ona auzitegien bidean murgilduta dauden hegazkingintzako beste enpresetako langile batzordeentzat, oinarrian dagoen auzietako bat baita sektoreko krisia behin-behinekoa den ala ez.\nEpaileek onartu dute erregulazioak «zoritxarreko lan sakrifizioa» eragingo duela, baina, beste urraketarik ezean, ezin dutela kontrol neurri gehiago aplikatu. Aldi berean, ukatu egin dute Aernnova «talde patologiko bat» dela. Beraz, ezin da multzo osora jo Berantevillako plantan harturiko neurrien kaltea banatzeko.\nKaleratzeen epaibidea, baina, ez da amaitu. Salatzaileek helegitea jartzeko eskubidea dute, eta ELA sindikatuak dagoeneko jakinarazi du pauso hori emango duela, haren ustez erregulazioa bertan behera uzteko argudioak hor daudelako oraindik. Hura da langile batzordean delegatu gehien duen sindikatua, eta presidentea ere ELAkoa da. Hurrengo instantzia Espainiako Auzitegi Gorena da. Halako kasuetan, sei hilabete inguruko epea igaro ohi da hurrengo epaiketa hasi arte.\nSindikatuaren ustez, epaitegiak bere egin ditu enpresaren argudioak, eta ez du kontuan hartu 2019an, pandemia aurreko azken urtean, Aernnova taldeak 38 milioi euroko irabaziak izan zituela. «Onartezintzat» jo du horrelako enpresa batek, «patrikak diru publikoz bete dituena», epaitegiengandik kontrol zorrotzik jaso ez izana lantaldean doikuntzak egiteko garaian, eta, aldiz, kaleratzeak abian jarri dituenean, epaileek legediaren interpretazio malgua egin izana.


Espainiako ikasleen kopurua% 65 igo da Alemanian azken urtean | Consumer\nEspainiako ikasleen kopurua% 65 igo da Alemanian azken urtean\nEspainian,% 60 hazi da hizkuntza horretako ikastaroen eskaria.\narabera: Igandea, 2012ko otsailaren 05a\nAlemanian, Espainiako ikasleen kopurua %65 hazi da azken urtean, eta 5.491 ikasle izatera iritsi da, The Georgian Manor Houseren arabera. Atzerrian egiten diren ikasketetan espezializatutako aholkularitza da Manor House, eta adierazten du gazteek gero eta gehiago aukeratzen dutela Germanoko herrialdea beren lan-etorkizuna bideratzeko. 2010-2011 ikasturtean Espainiako 3.312 ikastetxetan matrikulatu ziren, eta ikasturte honetan 5.491 ikasle matrikulatu dira. Gainera, alemanak munduan duen proiekzioaren arduraduna den Goethe Institutuak dio Espainian hizkuntza horretako ikastaroen eskaera %60 hazi dela.\nAlemaniako ikastetxe, akademia, unibertsitate eta negozio-eskoletan sartzeko eskaera handitu egin da, neurri batean, The Georgian Manor Houseren arabera, “Espainiako ikasleek gero eta interes handiagoa dute goi-mailako hezkuntza-sistema eta lan-merkatu erakargarria lortzeko”. Halaber, Espainiako eta Alemaniako enplegu-zerbitzu publikoen arteko lankidetza-akordioa aipatzen du, beste arrazoi bat bezala; izan ere, Angela Merkelen gobernuak milioi erdi lanpostu kualifikatu baino gehiago eskaini dizkie Alemaniako enplegu-merkatuan sartzeko interesa duten gazte espainiarrei.\n“Osasungintza, ingeniaritza, irakaskuntza, ostalaritza edo turismoa bezalako sektoreetan prestakuntza espezializatuaren alde egiten dutenek errazago izango dute, nahiz eta horretarako beharrezkoa den alemanaren erdiko maila egiaztatzea”, dio Montserrat Viñamata aholkularitza espezializatu horretako zuzendariak. Ingelesa atzerriko hizkuntzen eskariari dagokionez aitzindari dela onartzen badu ere, alemanaren eskaria nabarmen hazi da, gaur egungo finantza-krisiaren ondorioz eta hizkuntza bat aukeratu eta atzerrian prestatzeko orduan.\nBerlin, Kolonia, Hanburgo edo Munich erreferentzia-hiri bihurtu dira Espainiako gazteen artean. Viñamatarentzat ez da harritzekoa egungo egoeraren aurrean “datozen urteetan Europan nagusi izango den hizkuntzaren aldeko apustua egitea”.\nAholkularitza horren arabera, Espainiako egoera ekonomikoa gorabehera, ikasturte bat atzerrian egitea erabaki zuen gazteen kopuru osoa %20 igo zen azken urtean. “Esperientzia eta prestakuntza lortzeko agertoki berrien alde egitea irtenbide bikaina da egungo egoera ekonomikoari aurre egiteko”, dio erakunde horretako buruak.\naleman idioma-eu ikasturtea laboral-eu lenguas extranjera-eu


ERRALDOIEN 3. BILKURA - TEE - Tolosako Ekinbide Etxea\nERRALDOIEN 3. BILKURA\nDatorren irailaren 13an Tolosan ospatuko da ERRALDOIEN 3. BILKURA. Aurtengo Erraldoien Bilkura Gipuzkoako konpartsez osaturik egongo da eta hauetatik bailara desberdinetako hiru aukeratu ditugu: Donostiako Irrintzi konpartsa, ikasteko gogo handiko jende gaztez osatutakoa eta entsegu asko egin ondoren, estatu osoan emanaldiak eskaintzen dituena. Azpeitiako konpartsa, konpartsaren tradizioa mantentzeko gogo handia eta kezka duen herri bateko gazte talde baten lanaren adibide garbia da. Azpeitiko eta Tolosako konpartsa, azken hau guztientzat ezaguna eta herritik kanpo emanaldiak eskaintzen ikustea nahiko zaila da, salbuespen bakarra aurten Hospitalet de Llobregatera egin duen irteera izan da.\nGonbidatutako azken konpartsa gisa, gipuzkoarra ez den Leitzakoa da. Bi erraldoi handi eta 4 erraldoi txikiko konpartsa gazte bat, 2007an 10-12 urte bitarteko gazte talde batek eraikiak izan ziren eta beraiek dira erraldoiak dantzarazten dituztenak. Hau izango da beraien lehenengo irteera eta antolatzaileen aldetik espero dugu gozatuko dutela, beste konpartsengandik ikasiko dutela eta erraldoi eta buruhandien mundu eder honetan jarraitzeko beraientzat pizgarri izatea ere.\n12.30ean Konpartsen kalejira Alde Zaharreko kaletan zehar emanaldi desberdinekin.\n14.30ean Konpartsen bazkaria Berdura Plazan.\n17.30ean Konpartsen irteera Santa Maria plazatik, desfilea Solana, Korreo, Leitza kaletatik eta Plaza Berrian zehar.\n18.00etan Konpartsen kontzentrazioa Plaza Berrian, konpartsa bakoitzaren aurkezpena eta emanaldia.\n19.00etan Konpartsak Gorriti Plazan jasoko dituzte.\nGure konpartsa lau erraldoiek osatzen dute: Mairua, txinatarra, emakume beltza eta emakume zuria. Lau erraldoiek arraza eta kultura desberdinetako aniztasuna irudikatzen dute. Azpeitiako Udalak erosi zizkion Valentziako konpainia bati 1972an.\nIRRINTZI KONPARTSA (Donostia)\nIlargi eta Eguzki gure bi erraldoiak dira , gure konpartsan bi emakume bidez irudikatuak eta euskal mutologiak aurkezten dituen bezala. Eguzki kolore bizi eta argiz irudikaturik dago, Ilargi aldiz kolore ilun eta lasaiez. Jantziak eta bien orrazkera bitxiak benetako erdi aroko iturrietan oinarriturik daude eta ikerketa sakon baten ondoren aukeratuak izan dira. Beraiekin Gipuzkoako herri asko zeharkatu ditugu: Donostia, Irun, Oiartzun, Azpeitia, e.a.) baita Euskal Herri kanpoko beste herri batzuk ere (Miranda de Ebro, Salinillas de Buradón, Logroño, e.a.).\n2007ko Uztailaren 29tik ere beste bi erraldoi berri ditugu gure konpartsan. Gizonak ardien zainketan gure mendiak zeharkatzen zituzten artzainak irudikatzen ditu, emakumeak berriz, gure herritan esnea banatzen zuten emakumeak. Bi erraldoi hauek Euskal Herriko antzinako iruditan oinarritutako jantziekin jantzita daude.\nErraldoi handiak 1998an eraikiak izan ziren. Lizarra eta Garazi izena dute.\nErdiko Lauak 11-12 urte bitarteko haurrek egin zituzten 2007ko udan eta beraiek dira dantzatzen dituztenak. Konpartsa 6 erraldoiek eta gaitero talde batek osatzen du.\nTolosako erraldoi eta buruhandien konpartsa 1994ko maiatzeko lehenengo igandean estreinatu zen. Eta 4 erraldoi eta 7 buruhandiz osaturik dago.\nIrudien sortzailea Iñaki Moyua da, bertako kidea eta beste konpartseroen laguntza izan zuen.\n2004an Iñaki Moyuak sortutako beste 2 erraldoi berri erantsi ziren konpartsara.\nDomenjon Gonzalez de Andia, Tolosako pertsonaia historikoa.\nCatalina de Tapia Anderea, Domenjonen emaztearen irudikapen sinbolikoa.\nBordondantzaria, San Juaneko zortzikoa dantzatzeko erabiltzen den jantzia darama pertsonaia honek.\nNeskatila, Bordondantzariaren dantzako bikotea da, Gipuzkoako jantzi tradizionalarekin jantzita dago.\nPello, Tolosako Ihauterietako gizonezko ordezkaria da. Bere izena “Pello ziri ziri” habaneratik dator.\nIsabelita, Tolosako emakumezko ordezkaria da. Bere izena Isabelita Ihauterietako musika piezatik dator.\n7 buruhandiek Tolosako Ihauteriak eta euskal mitologia irudikatzen dute. Ostegun gizen – Ostiral mehe – Txantxo – Txilabak – Kaldereroa (Tolosako Ihauteria) – Sorgiña – Akerra (euskal mitologia).


Euskal kulturari buruzko telebista tematikoa Durangoko Azokan, Goienaren eskutik - Debagoiena - Goiena.eus\nEuskal kulturari buruzko telebista tematikoa Durangoko Azokan, Goienaren eskutik\nAitziber Aranburuzabala Juldain 2014-12-05 08:38\nDurangoko Azokan izango den Azoka Telebistak berrikuntzak izango ditu aurtengo edizioan; besteak beste, bertako platoan ekoitzitako zuzeneko saioak eskainiko ditu. Goiena Komunikazio Taldeak kudeatuko du Azoka Telebista gunea, hainbat tokiko telebista eta erakunderekin elkarlanean.\nOIHANE AGIRRE | Goiena Telebistako zuzendaria\n"Egunero, bi 'Azokan gaur' magazin egingo ditugu platotik zuzenean"\n"Ikusleek ere tokia izango dute platoan; saioetan parte hartzeko aukera, beraz"\nGune propioa izango du aurten Azoka Telebistak.\nBai, hala da; inoiz baino presenteago egongo da Azoka TB. Gune horretan kokatuko da Azoka Telebistaren platoa. Ikusleentzako tokia ere izango da platoan; beraz, bertatik bertara elkar eragiteko aukera izango dute ikusleek, saioetan zuzenean parte hartuta.\nZergatik aldaketa horiek? Eta zeintzuk dira aurrekariak?\nAzoka Telebista agerikoago egin nahi genuen; eskaintza propioa izango duen gune bat izan nahi genuen, nahiz eta beste guneetatik elikatzen jarraituko duen. Azoka Telebista sortu genuenean, azokaren leihoa izateko helburuaz sortu genuen; hau da, azokak Durangoko mugak gainditzeko asmoz. Aurten ere azokaren leihoa izaten jarraituko du, baina, horrez gainera, Landakon bere espazio propioa izango du.\nEspazio propioa eta programazio zabala ere bai. Zer erakutsiko da?\nLau egunez, euskal kulturari eskainitako telebista tematiko bat ekoiztuko dugu; itzela da hori! Goizetan eta arratsaldeetan ekoiztuko ditugun Azokan gaur magazinak nabarmenduko nituzke, batetik. Momentuko kontakizuna egingo dugu saio horietan, azokan han eta hemen gertatzen dena zuzenean erakutsita. Miren Arregik eta Txomin Madinak aurkeztuko dituzte saio horiek.\nBestetik, Amaia DJ saioa ere aipatu gura nuke, bertan ekoiztuko dugu-eta normalean Goienako platoan egiten dugun saioa. Musika da saioaren ardatza eta labetik atera berri diren bideoklipak aurkeztuko ditu Amaia Txintxurretak, eta baita hainbat musikari elkarrizketatu ere.\nSaio horiez gainera, elkarrizketa saioak ere badira Azoka Telebistaren programazioan.\nTokiko telebistetan erakusten ari garen Kulturrizketak saioa berreskuratuko dugu, batetik; eta horrez gainera, zuzeneko hainbat elkarrizketa saio ere egingo ditugu.\nEra berean, beste telebista batzuen plato ere izango da.\nHorrela da, bai; EITBk B aldean saioa ekoiztuko du bertan eta Hamaika telebistak, berriz, Landakoenea saioa.\nAurreko edizioetan moduan, Azoka Telebistako saioak ikusteko hainbat bide ditugu.\nSaioa bertatik bertara ikusi ahal izango da Landakon dagoen platoan, eta baita Areto Nagusiko pantaila handian ere. Baina Durangotik kanpo ere ikusi ahal izango da: streaming-ez, batetik, eta euskarazko tokiko telebistetan, bestetik. Honako telebista hauek osatzen dute sarean, bada: Goierri telebistak, Erlok, 28. Kanalak, Hamaika telebistak, Oizmendi telebistak eta Goiena telebistak.\nZelakoa izango da lantaldea eta nolakoa antolaketa?\nBederatzi lagunek jardungo dugu egunero lanean: kazetariek, errealizadoreak eta kameralariek osatutako taldea izango da. Azokak duen ordutegian eta egutegian, eten barik emitituko dugu; hau da, azokak ateak zabaltzen dituenean hasiko gara eta ateak ixten dituenean amaituko dugu emisioa. Durangoko Azokari eskainitako kanal tematikoa izango da.\nElkarlanean oinarritutako telebista ekoizpena izango da.\nBai, horixe! Goienak, EITBk eta Hamaikak gune horretan bat egingo dugu Azokako Telebistarendako saioak ekoizten.\nHelburuak beteta itxi ditu ateak 49. Durangoko Azokak\nEneko Azkarate 2014 abe 08 Debagoiena\n120.000 lagunetik gora bisitatu dute aurten Durangoko Azoka lehen hiru egunetan eta, hortaz, "iazko bisitari kopurura" heldu da. Bestetik, bisitari...\nKulturaren plazak azken eguna gaur\nTxomin Madina Milikua 2014 abe 08 Debagoiena\nLau egunen ostean, 20:00etan esango zaio agur Durangoko Azokaren 49. edizioari. Balorazioen ordua izango da gero, gehien saldu dutenak zeintzuk dir...\nDebagoieneko sortzaileak ari dira Durangon euren arrastoa uzten\nTxomin Madina Milikua 2014 abe 06 Debagoiena\nAurkezpenak, salmentak, sinadurak... Durangoko 49. Azokaren bigarren egunean ez da atsedenerako lekurik. Debagoieneko artistak ere batetik bestera ...\nSaltokia baino gehiago\nAitziber Aranburuzabala Juldain 2014 abe 05 Debagoiena\nGaur, egubakoitza, zabaldu dute Durangoko Azoka; ohi bezala, lau egunez izango da zabalik, astelehena barne. 245 erakusmahai izango dira eta 150 ku...\nJon Berezibar 2014 abe 05 Debagoiena\nDebagoieneko sortzaileek euren lanak aurkeztuko dituzten ordutegia eta kokapenak.\nDebagoieneko sortzaileen lanak, aurtengo Azokan\nAitziber Aranburuzabala Juldain 2014 abe 04 Debagoiena\nDurangoko Azoka hasteko gertu\nMirari Altube 2014 abe 04 Debagoiena\nDurangoko Azoka badator. Bihar, abenduak 5, zabalduko ditu ateak eta astelehen iluntzea bitartean izango da zer ikusi eta erosi. Aurtengoa, 49. edi...


"Orain arte bezala jokatuz gero, zerbait polita lortzeko aukera dugu" - Zarautz - Zarauzkohitza.eus\n"Orain arte bezala jokatuz gero, zerbait polita lortzeko aukera dugu"\nZarauzko Hitza 2017-05-03 13:56\nMaialen Iraola eta Bidane Salegi, Aialako jubenil taldeko jokalariak (Aritz Mutiozabal).\nAialako jubenil nesken taldeko jokalariak dira Bidane Salegi (Zarautz, 1999) eta Maialen Iraola (Getaria, 1999), eta onatu dute Espainiako Txapelketako fase finala jokatzeko ilusioz dagoela taldea.\nEspainiako Txapelketako fase finala jokatzea handia izango da, ezta?\nMaialen Iraola: Momentu berezia da guretzat. Ez genuen espero honaino iristea, baina azkenean sailkatu gara eta oso pozik gaude.\nGainera, etxean izango da lehia. Hori abantaila izango al da zuentzat?Bidane Salegi: Nik uste du afizioak balio erantsi bat ematen duela beti. Azkenean, etxean jokatuko dugu, eta momentu zailetan lagundu egingo gaituzte. Era berean, ilusio berezia egiten du herrian jokatzeak. Kanpoan izan balitz, familiakoek eta lagunek ezin izango zuten horren erraz bertaratu, partida batzuk aste tartean direlako. Beraz, etxean jokatzea positiboa da guretzat.\nD sektoreko txapeldun izan zaretelako lortu duzue fase finalerako txartela.\nB.S.: Egia esan, gozatzera joan ginen sektoreko finalera. Jakin bagenekien irabazteko aukerak genituela, eta guztia ematera joan ginen eta, batez ere, disfrutatzera.\nOrain, fase finalean, bi multzotan zaudete banatuta zortzi talde onenak. Zuena B multzoa da. Nola ikusten dituzue egokitu zaizkizuen aurkariak?\nM.I.: Azken faseraino iritsi gara, eta horrek esan nahi du parte hartzaile guztiek erakutsi dutela onak direla. Orain, elkarren aurka partida bana jokatuko dugu, eta horretara laburbilduko da dena: onenak irabaziko du edo gogo gehien jarri eta saiatzen denak.\nHasierako ligaxka horretan lehen bi postuetan sailkatu beharra duzue finalerdietara sailkatzeko. Posible izango dela uste al duzue?\nB.S.: Bai, nik uste dut baietz! Orain arte bezala jokatu eta gauzak ongi ateraz gero, aurrera egin eta zerbait polita lortzeko aukerak ditugu.\nGaraipena etxean geratzea hitz potoloak al dira?\nB.S. eta M.I.: Bai!\nB.S.: Horretarn oraindik ez gara jarri pentsatzen. Egunez egun joango gara, partida bakoitza mundu bat baita. Beraz, apurka-apurka, baina txapelketaz gozatzeko asmoz.\nAurkarien artean, nortzuk dira faboritoak edo zailenak?\nB.S.: Gure multzoan San Sebastian de los Reyes da, eta, orokorrean, aipatu taldearekin batera, Movedre oso indartsu datorrela iruditzen zaigu.M.I.: Edonola ere, taldea ilusioz dago eta lehiatzeko gogoarekin.\nB.S.: Inoiz ez dugu fase finalik jokatu, eta gure lehen aldia da. Aurretik, kadete ginenean, atarian geratu ginen, eta beti hortxe eduki dugu. Orain lortu dugula, ilusio berezia dugu.\nEspainiako jubenilen fase finala jokatuko dute aste honetan\nZarauzko Hitza 2017 mai 02 kirola\nJubenil nesken Espainiako Txapelketako fase finala jokatuko da Zarautzen, bihartik igandea bitartean, maiatzaren 3tik 7a bitartean. Espainiako Esta...\nIrudietan: Eskubaloiko jubenil nesken Espainiako Txapelketaren aurkezpena eta harrera\nZarauzko Hitza 2017 mai 03 kirola\nFase finalaren funtzionamendua eta nondik norakoak azaltzearekin batera, parte hartuko duten eskubaloi taldeei harrera egin diete gaur eguerdian. E...


«Denok daramagu barruan poesia» | El Diario Vasco\nCulturas«Denok daramagu barruan poesia»\nBiltzarrak bi gune ditu, batetik argazkian ageri den kiroldegia, bestetik aldameneko karpa, non aurkezpenak egiten baitira / Argazkiak: Arizmendi\nAustin Zamora olerkaria eta Jean-Claude Larronde historialaria omendu dituzte Sarako Biltzarrean\nFÉLIX IBARGUTXI Martes, 3 abril 2018, 12:26\nIdazleen 35. Biltzarra burutu zen atzo Sarako herrian. Protagonista nagusiak bi omenduak izan ziren, Austin Zamora olerkaria (Senpere, 1943) eta Jean-Claude Larronde historialaria (Baiona, 1946), baina Koldo Zuazo hizkuntzalariaren ‘Sarako euskara’ liburuak ere jakin-min handia piztu zuen.\nEguerdi aldera eman zitzaien Biltzar Saria Zamora (Senpere, 1943) eta Larronderi. Austin Zamorari, Hatsaren Poesia izeneko ekimena dela eta, batik bat. Hogei urte badira Senpereko idazle hau hango eta hemengo euskal idazleen bilkura antolatzen hasi zela, olerkariak lehenbizi bildu egiten zirelarik -beti udaberri aldera- eta gero haien emaitzak liburu batean publikatzen zirelarik.\n‘Hatsaren poesia’ izenburuko lehen olerki bilduma 1999an plazaratu zuen Zamorak. 41 lagunen olerkiak zekartzan lehenengo argitalpen hark; besteak beste, Ur Apalategi, Aurelia Arkotxa, Itxaro Borda, Joxe Austin Arrieta, Jon Cazenave, Eñaut Etxamendi, Xabier Iratzeder, Joan Mari Irigoien, Marijane Minaberry, Jose Luis Otamendi, Amaia Lasa eta Andoni Salamero. JoxAnton Artze zenak ere parte hartu zuen hasiera hartan, eta sekula ez zuen harremana eten. Iazko bilkurara ere azaldu zen, gaixorik bazegoen ere. 1999ko liburuan haren olerki labur hau publikatu zen:\nta azken hatsa,\nlehen hatsaren betea.\nNolatan ekin zion Zamorak Hatsaren Poesia antolatzeari ? Honela mintzatu da sari emate ekitaldian: «Ikusi nuen bazela galtze bat poesiaren mailan. Gertatzen zen hemengo jendeak frantsesez ere egiten zuela poesia. Nik uste dut norberak baduela barruan poesiaren funtsa. ‘Poesia’ hitz lodia da, baina da gauza bat guztiok barruan duguna. Mundu artaldetu honetan, poesiak erakusten digu pertsona bakoitza bakarra eta arraroa dela».\nHogei urteotan zehar ia 200 olerkariren lanak plazaratu dira ekimen honen bitartez. Bideo poetikoak ere egin izan ditu Austin Zamorak.\nBeste omendua, Jean-Claude Larronde, historialaria da. Euskal nazionalismoaren inguruko gaietan dago espezializatuta.\nBordeleko Zuzenbide Fakultatean eta Ikerketa Politikoen Institutuan ikasi zuen eta 1972an doktore tesia burutu zuen, Txertoa argitaletxeak argitara eman zuena izenburu honen pean: ‘El nacionalismo vasco. Su origen y su ideología en la obra de Sabino de Arana-Goiri’.\nPamiela etxeak Eneko Bidegain eta Eric Dicharryren lan berriak aurkeztu zituen atzo\nEuskaltzaindiaren emaitza. Eus-kaltzaindiak bere liburu atera berri bat aurkeztu zuen atzo: ‘Euskal Elkargoaren sortzea eta euskararen geroa’. 2016ko azaroan, Euskaltzaindiko Sustapen batzordeak Baionan egindako Jagon jardunaldiko txostenak biltzen ditu lan honek.\nJean-Baptiste Coyos Euskaltzaindiko Jagon sailburuak prestatu du liburukia, eta atzoko prentsaurrekoan esan zuenez, «ondorengo urteetan Ipar Euskal Herriko euskalgintzak eman beharreko pausoak biltzen ditu, duela bi urte Jagon jardunaldietan irudikatu zirenak». Eta nabarmendu zituen liburukian datozen artikuluetako batzuk, tartean, Sagrario Aleman euskaltzain nafarraren ‘Geroa euskaldunago’, Kontseiluko Argitxu Etxandiren ‘Euskararen estatusa: legezko koadroa eta aukerak’, eta Allande Socarros Zuberoako Herri Alkargoko euskara arduradunaren ‘Ipar Euskal Herrian euskararentzako erronka berriak’. Coyosekin batera, aurkezpenean ziren Euskal Konfederazioko Aines Dufau, Xarles Videgain euskaltzaina eta Euskal Elkargoko Jean René Etchegaray lehendakaria eta Beñat Arrabit euskararen arloko arduraduna.\nPamielako lan berriak. Pamiela etxe nafarrak hiru liburu berri aurkeztu zituen: Txomin Peillenen ‘Zaldi beltzak zeruan’ (narrazioak), Eneko Bidegainen ‘Lurraldea eta herria. «Zazpiak bat». Atzo, gaur, bihar’ (saiakera) eta Eric Dicharryren ‘Duchampen inguma’ (olerki bilduma).\nPeillenek genero beltzeko narrazio batzuk bildu ditu bertara. ‘Gauaz ibiltzen dana’ nobelatik (1967) ateratako hiru kapitulu eta bost narrazio berri ageri dira.\nBestalde, «lurraldearen batasunaren garrantzia» da Bidegainen liburuaren gai nagusia; halaber, oinarri edo abiapuntu batzuk proposatzen dira bertan, herria hobeki artikulatzeari begira.\nEric Dicharryren laugarren olerki liburua da hau, eta aurreko hirurak Maiatzen bitartez atera zituen.\nArtzainei argazki. Era askotako salmahaiak izan ohi dira Saran. Batzuetan argitaletxeen mahaiak dira, beste batzuetan elkarteenak edota partikularrenak. Adibidez, Séverine Dabadie argazkilariak bazuen bere mahaia, non bere argazki-liburuak eskaintzen zituen. Horietako bat, ‘Euskal artzainak - Bergers basques’, Elkar etxeak argitara emandakoa. Hiru urtez jardun da mendirik mendi Ipar Euskal Herriko ar-tzainei argazkiak egiten, eta tartea Aezkoa aldekoei ere egin dizkie, «goi mendi haietan ez baitago mugarik, bateko eta besteko artzainak noiznahi biltzen dira. Hain zuzen ere, mintzatu naizen artzainik zaharrena Aezkoakoa da, Orbaizetako Sabino Egurze».\nKoldo Zuazok Sarako hizkerari buruzko liburua plazaratu du\nKoldo Zuazok Sarako hizkerari buruzko liburua plazaratu du Espainiako erregea Goizuetako kamioan (1903-1905)


IMAZ MANZISIDOR familia\nMedina de Rioseco-n dantzan\nBenita Etxabek monja lehengusua omen zuen Valladoliden, Medina de Rioseco-ko komentuan, eta hura bisitatzera joan ziren Angel eta Benita ezkontza- bidaian. Monja euskaldun gehiago ere egongo ziren, aurreskua asko gustatzen zitzaienak, eta Angel, dantzaria izan bere aurrekoak bezala, eta hantxe jarri omen zuten dantzan Valladolideko monja haiek.\nInformazio emailea: Benita Etxabe\nMADALENANE kale-etxea zen, Arretxe parean zegoena, baina gaur egun ez dago, erre egin zelako. Bizitza askoko etxe zabala zen Madalenane, eta ertzean perratokia zuen. Beheko Ermentari izenez ere ezagutzen zen etxe hau. Madalena Manzisidor eta Kaxtor Imaz 1919an ezkondu ziren. Madalena Ataungoa zen, Itzate Zahar baserrikoa, alaba bakarra. Kaxtor, berriz, zaldibitarra zen. Zazpi seme-alaba izan zituzten eta denak etxe berean bizi izan ziren: Angel, Paulina, Maria Dolores, Maria Purificacion (sei hilabeterekin hila), Trini, Antonito eta Margarita.\nMadalenak denda zuen etxe azpian, drogeria bat, 1970eko harmarkada bitarte zabalik izan zena. Ardo bodega ere izan zuten. Kaxtor egoten zen han eta urte osoan zehar egoten zen irekita.\nMadalenak antzerkiak idatzi, sortu eta antzeztu ere egiten omen zituen Zaldibin, gaztelaniaz.\nManzisidor familia Jose Inazio Iztuetaren ondorengoa zen eta beraiek gordetzen omen zituzten haren hainbat liburu eta apreta. Iztuetari 1967an omenaldia egin zitzaionean Zaldibin, Madalenaren dendako erakus- leihoan jarri omen ziren haren dantzako apretak eta kapitain-makila.\nAngel Imaz, semea, eta Benita Etxabe, Urtsuaundi baserriko alaba, 1958an ezkondu ziren Zaldibin, eta Madalenanen jarri ziren bizi izaten. Otordua Olaberrin egin zuten eta ezkontza-bidaia Valladolid eta Madrilera.\nAngel dantzari ona zen eta gaztetatik aritu izan zen dantzan. Iztuetari omenaldia egin zitzaionean ere berak egin zuen dantza herriko plazan. Kantaria ere bazen eta, berak erakutsita, Zaldibin garai batean Eguberrietan kantatzen zen “Artzaiak goazen guztiok goazen Belenera” zortzikoa ere gorde da.\nAngel hasiera hartan txerri-tratuan ibili zen, eta gero mueble fabrikan hasi zen lanean, garai hartan Muebles Etxabe eta gaur egun Logos izena duen fabrikan.\nLau seme-alaba izan zituzten: Alizia, Joan Kaxtor, Ana Jesus eta Nati.\nPaulina Imaz, berriz, Joxe Mendizabalekin ezkondu zen eta bi seme-alaba izan zituzten, Joxe Jabier eta Maria Reyes. Familia hau ere Madalenanen bizi izan zen.\nAntonito Imaz Pilar Sukiarekin ezkondu zen eta bi seme- alaba izan zituzten, Luixanjel eta Elixabet. Hauek ere etxe honetan bizi izan ziren.\nMargarita, Bentura Garmendiarekin ezkondua, Elizalde etxean bizi izan zen eta gero Gasteiza joan zen bizi izatera. Lau alaba izan zituzten: Mila, Elena, Garaiz eta Maider.\nMaria Dolores eta Trini ezkongabeak ziren.\nMadalenane 2006an erre egin zen eta oso egoera txarrean geratu zen. Arriskua saihesteko bota egin zuten 2008an. Perratokiko harriak eta egitura gordeta omen daude. Gaur egun ez dago han etxerik eraikita.


Biak, nork hautsiko | Kirola | Berria\nBeti dira bereziak Athleticen eta Realaren arteko derbiak. Partida biziak izan ohi dira, lehiatuak, eta gaurkoa sasoi hasieran izateak ez du ezaugarri hori ezabatuko. Bi taldeak berdinduta iritsi dira ligako hirugarren jardunaldira. Launa puntu dituzte sailkapenean, eta berbera dute sartutako eta jasotako golen kopurua: bi egin dituzte, eta bakarra jaso.\nJokoan diren hiru puntuak eskuratu eta berdinketa hori haustea dute helburu zuri-gorriek eta txuri-urdinek gaur iluntzean, San Mamesen. Horretarako, nor bere aldeko estatistikei eutsi nahian ariko da. Athleticek hamabost partida daramatza ligan etxean galdu gabe, eta horri jarraipena eman nahi dio Realari irabazita. Hain justu, donostiarren aurka galdu zuten azkeneko aldiz, iragan urrian, aurreko sasoiko lehen itzuliko norgehiagokan (1-3).\nRealak, berriz, bilbotarren aurkako bolada onari eutsi nahi dio. Imanol Alguacilen taldeak joan zen sasoiko bi partidak irabazi zizkion Athletici, eta asmo berarekin joango da Bilbora. Azken hiru derbietan nagusi izan dira txuri-urdinak, eta inoizko boladarik onena berdindu dezakete gaur hiru puntuak eskuratuta.\nAzken hiru derbietan nabarmendu egin da Mikel Oiartzabal, gola egin baitu guztietan. Okerrik ezean, gaurkoan ere hasieratik ariko da eibartarra. Imanolek eskura ditu jokalari gehienak, eta litekeena da aurreko bi jardunaldietan ezarritako hamaikakoa errepikatzea. Prestatzaile oriotarrak garaipena besterik ez du buruan: hala ere, Athletic faboritotzat jo du, «etxean» ariko delako eta hamabost partida daramatzalako ligan etxean galdu gabe. Baina hori esan eta berehala gogoratu zuen Reala izan dela San Mamesen irabazi duen azken taldea. «Irabaztera goaz, eta jokalariak sinetsita daude emaitza ona lor dezakegula».\nHelburu bera du Garitanok ere: irabaztea. «Partida berezia da, eta guztiok nahi dugu irabazi. Etxean ariko garra, eta indartsu sentitzen gara. Hala ere, oso neurketa zaila izango da, aurkari handia izango baitugu. Oso ondo egin beharko ditugu gauzak nagusitzeko». Athleticen, osatu egin da Iñigo Cordoba, eta jokatzeko aukera izan lezake, baita Iñigo Martinezek eta Unai Lopezek ere. Bi prestatzaileek dituzten baliabide guztiak jarriko dituzte irabazteko; derbiaren karga sinbolikoa eta berdinketa haustea dituzte saritzat.


Bertsozientzia saioa egongo da azaroaren 13an 18:30ean Beikozinan\nHemen zaude:Hasiera»Zientzia»Bertsozientzia saioa egongo da azaroaren 13an 18:30ean Beikozinan\nOndarroako Udala 2019-11-05 Zientzia\nJakinduriek mundue erreko dau! saioaren bitartez ustez hain urrun dauden bertsolaritza eta zientzia bezalako elementu bi batuko dira. Nerea Ibarzabal eta Jon Maia bertsolariek eta Eider Bilbao, Joanes Lizarraga eta Oier Suarez zientzialariak igoko dira Beikozinako oholtzara.\nKike Amonarriz aurkezle eta soziolinguistak zuzenduko du “Bertsozientzia” laburduraz ezagutzen den ekitaldia, non zientziaren ezagutzarentzat bertso bikaina bilatzen saiatuko diren bertsolariak. Ekitaldi bakoitzak 10 minutuko hiru hitzaldi izango ditu. Hitzaldiak euskaraz izango dira eta gure inguruko ikertzaile eta zientzialarien eskutik etorriko dira.\nGaiak egunerokotasunarekin eta ikertzaileen lan ildoekin bat egingo dute eta oholtzara igoko dituzte labur, zehatz eta argi. Hitzaldia bakoitzaren bukaeran, Amonarrizek harekin lotutako gai bat proposatuko dizkie bertsolariei, besteak beste, bertsoak bota ditzaten. Horrez gain, “Bertsozientzia” saioetan ikuslegoaren jakinduria neurtuko da modu berezi samarrean.


Eibarko parrokia guztiek Aste Santua ospatuko dute hainbat mezekin - etakitto.eus\nEibarko parrokia guztiek Aste Santua ospatuko dute hainbat mezekin\nETA KITTO 2022, Api 13\nGurea ez bada ere prozesio handiak hartzen dituen herri horietako bat, Eibarko parrokia guztietan egingo dira elizkizunak Aste Santua ospatzeko. Horrela, Karmeldarren parrokian barixakuan Via Crucis-a egingo dute goizeko 11:00etan hasita eta arratsaldez, 18:00etan, Jainkoaren Pasioa ospatuko dute. Hurrengo egunean, Zapatu Santuan, Pazko Bijilia egingo dute arratsaldeko 19:00etan; eta hurrengo egunak, Berpizkunde Domekak, bere meza izango du eguerdiko 12:00etan.\nSan Andres eta San Pio X. parrokiei dagokienez, biek bat egingo dute ospakiznetako ordutegietan. Barixakuan Jainkoaren Pasioaren meza egingo dute 19:00etan; zapatuan Pazko Bijilia 20:00etan ospatuko dute; eta Pazko Domekan meza, Karmeldarrenean bezala, eguerdiko 12:00etan hasiko da.\nUrki eta Amañako parrokiek, bestalde, barixakuko Jainkoaren Pasioa eta zapatuko Pazko Bijilia ordu berean hasiko dira, kasu bietan arratsaldeko 18:00etan. Aldaketa bakarra Pazko Domekan izango da: Amañan goizeko 11:00etan egingo dute eta Urkin bi ordu geroago, 13:00etan.\nAzkenik, Arrate, Azitainen eta Estaziñoko Azitaingo parrokian bakarrik Pazko Domekan izango dira ospakizunak: Azitainen 10:30ean, Arraten 12:30ean eta San Agustinen 13:00etan.\n« Gaizka Garitano: “Las Palmas da banakako eta elkarteetako kalitate handiena duen taldea” [EGURALDIA] Giro goibelarekin hasiko dugu Aste Santua »


GURE ALBISTEAK by ibaiondo5b ibaiondo5b - issuu\nEXPLORATZAILE BATEK YETIA IKUSI ZUEN ATZO ``EVEREST´´ MENDIAN ``Everest´´ menditik zebilen exploratzaile batek, Yetia ikusi zuela esaten du. Gertu zegoen laborategi batera joan zela dio, eta zientzialari bati eman ziola ikusitakoaren berri. Tranpa bat jarri eta harrapatu omen zuten berehala . Orain, aztertzen ari dira ondorioak ateratzeko. Uste dugu laster zoo batera eramango dutela.\nAlain eta Ibón\nBerria Estralurtar Batzuk Gorbeian Atzo gauean 11:30ak aldera estralurtar batzuk azaldu ziren Gorbeia mendian Bart, Urtarrilaren 1a, Gorbeiako gurutzepean, lur hartu zuen â€œespaziontziâ€? batek. Espaziontzitik 2 estralurtar beldurgarri atera ziren. Atera zirenean espaziontzitik,hasi ziren ibiltzen Murgiarantz, Gasteiztik pasatu ziren eta jarraitu zuten Bilbora ailegatu arteâ€Ś Zientifikoek pentsatzen dute estralurtarrek munduari buelta bat emango diotela eta,eman ostean Ilargira joango direla. Aztarnei begiratuz, pentsatzen da estralurtarrek 5 begi dituztela,2 hatz esku bakoitzean,4 sudur... Jokin eta Diego\nESTRALURTARRAK LURRA INBABITZEN DUTE Bart gauean ikusi da OHE bat lur hartzen Gorbeiako puntan Gazteiz- OHE hortatik atera ziren 1000 estralurtar Harry Potterren pelikulako Doby elfoaren antzekoak baina azkoz itxusiagoak, nazkagarriagoak eta metro bat baino gutxiago neurtzen zutenak. Jendea ez da ausartzen bere etxetik ateratzen beldur baita. Euskal Herri osotik sakabanatu dira eta horregatik, arriskua ikusirik, Euzko Jaurlaritzak kanpora ez irtetea gomendatu du. Horrelakoak dira estralurtarrak\nNahia eta Ainara\n2009eko Azaroaren 4a\nGorbeia ama da Arrautz arraro bat aurkitu dute bi esploratzailek Gorbeia mendian. Atzo, 2009eko azaroaren 3a, ezustekoa gertatu zen Gorbeian. Bi esploratzailek arrautz arraro bat aurkitu zuten. Mendiaren tontorrean, arratsaldeko lauak aldera, gurutzearen azpian lurperatuta zegoen arrautz bat atera zuten.-â€?Oso pozik gaude Amaiur eta biokâ€? dio Dani esploratzaileak. Arrautzak berde- urdintsu kolorea du eta hiru orban horitsuak. 70cm neurtzen ditu eta 5cm orban bakoitza. Orbanak ezin dira kendu. Oraingoz, arrautza Vitoria-Gazteizen dago, Artium arrautz arraroa izeneko museoan kapsula edo inkubadora batean gorderik, baina negoziatzen daude Donostiara eramateko. Adituek diotenez, DINOSAURIO baten arrautza da. RubĂŠn eta Ioritz\nESTRALURTAR BATZUK INBADITU DUTE LURRA Atzo goizean,Gasteiz hirira estralurtar batzuk iritsi ziren oso intentzio txarrarekin Estralurtarrak hasi ziren Gasteiz inbaditzen.Guztira,1800 pertsona hil zituzten ,100 pertsonek konortea galdu zuten,etxeak suntsitu zituzten... Militarrek aurre egin zioten erasoari tankeekin. Tanke baten barruan, lehergailu nuklear bat zeukaten, bota zuten eta ihez egin zuten beste hiri batera (Tokiora). Lehertu zen bonba nuklearra eta estralurtar guztiek seko gelditu ziren. Zorionez,orain pakea dago gure planetan...\nSergio eta Igor\nOSTEGUNA URTARRILAREN 45a 503eur\nO.H.E. BAT AURKITU DUTE SATURNO PLANETAN O.H.E. BAT EDO BIZITZA AZTARNA? ´´Bizitza dago Saturnon ´´konfirmatzen du astronomo ospetsu batek. Aurkitu dute O.H.E. bat, baina, bizitzarik ba ote dago planeta horretan? Oraindik ikertzen daude. Gomendatzen dizuegu Lur planetako biztanle guztioi zuen etxeetan geratzea, ziurtatu arte gure planetak arriskurik ez duela menperatua izateko. O.H.E.ak 220metroko luzera du, morea da eta 350ton. pisatzen ditu. Eguzkia ikusi zuenean, saiatu zen berau ikutzen, salto egin zuen eta Saturno dardarka hasi zen. Atzo bazter askotan entzun zen: ´´BOM BOM BOM ´´O.H.E. zen. Carla eta Salima\nMUNDUKO JIRAFARIK HANDIENA ZAURITUTA\nAtzo, Pako esploratzaileak, 1.234 m. neurtzen zituen jirafa bat aurkitu zuen. Albaitariarengana eraman ondoren, konturatu ziren hanka bat hautsita zuela eta baita ere emea zela. Sendatu eta gero, itzuli zuten bere jatorrizko kontinentera; hau da, Afrikara.\nGaizka, Yeray eta Ib贸n\nOstirala 2050ko Urtarrilaren 27a\nSKATE HEGALARIA SORTU DUTE 20 ikertzaile txinok, 3 urte lan egin ondoren lortu dute skate hegalari bat sortzea. Azken 3 urte hauetan ikertzaile txino hauek skate hegalari bat asmatu nahian ibili dira lanean eta asko kostatu ondoren lortu dute helburua. Lehenengo urtean porrot egin zuten, bigarren urtean, bakarrik skatearen erdia zegoen egina, baina 3. urtean lortu zuten zorionez, dena osatzea. Azkenik, txinoek probatu zuten nola zebilen. Oso ondo funtzionatzen zuela ziurtatu ondoren, saltzea erabaki zuten. Izugarrizko arrakasta izan du mundu osoan zehar.\nIker eta Adel\nBERRIA A ze ideiak!!!!! Kirolariak musika jotzen!!!!!!!! Jesus Guridi Kontserbatorioan (Gasteizen), kirolariak daude. Diotenez musika jotzen dihar dute eta aparte saskibaloian baita ere. Fekarrer Mutok bibolina jotzen du, Kartazabal Karik pianoa, Trako Kortesek bateria, Luki Takok klarinetea eta Matxu Pitxuk, bera baino askoz handiago den tuba. Matxu Pitxu, tuba gainean duela, lurrera erori da eta oina hautsi du. Ezingo du saskibaloian jokatu eta hurrengo albistean Matxu Pitxuren eta jokalarien azken berriak aipatuko ditugu.\nIRITZI ARTIKULUA A ze pareak barraskilo eta bareak!!!!!!!!!!!!! Iragarki bat egingo dutela dirudi Amaia Barreiro Hainbeste instrumentu jotzea ere...!!!!!!!!!!!! Maria Martinez Ze ideiak ai ama Gema Alutiz Jone, Maite eta Naiara\nOSO SUSTO HANDIA HARTU ZUEN EMPARANTZAN ZEGOEN JENDEAK\nBi ume, Ama Birgina Zuriaren Emparantzan zeuden jolasten, eta bapatean, suge bat ikusi zuten teilatu baten gainean. Atzo arratsaldeko 15:30 etan gertatu zen. Ama Birgina Zuriaren Enparantzan jende guztia teilatu bati begira zegoen, suge antzeko bat ikusten baizen bertan. Hasieran, tubo bat zela pentsatu zuten baina mugitzen zela ohartu ziren; 140mko sugea zen! Bi ordu pasa ondoren, sugea desagertu egin zen. Ez dago bere arrastorik, inork ez daki nora sartu zen!\nMaider eta Iratxe\nMEDITERRANEO ITSASOAN ONTZI BAT HONDORATU DA 4.200 BIDAIEKIN Itsasontsi bat, 4.200 turista eta 25 langile italiarrekin hondoratu egin zen atzo goizean. 10 turista hil ziren, 80 zauritu ospitaletan daude eta gutxigorabehera 100 desagertu dira. Inork ez daki nola gertatu zen istripu larri hau. Harrigarrinea izan zen kapitainak itasontsitik alde egin zuela eta turista guztiak bakarri gelditu zirela itsasontzian zer egin jakin gabe. Familia batzuk oso triste zeuden gertatutakoagatik eta Mediterraneoan oso triste pasatu zituzten oporrak. Francisco Fernandez, kapitain frantsesak, txalupa batera salto egin eta itsasontzitik ihez egin zuen. Ez da ulertzen zergatik hurbildu zen hainbeste itsas ertzera jakinda ze arriskutsua den.\nLeire eta Maitane


Abel Barriolaren agurra, igandean, zuzenean, Donostiatik\nAbel Barriolaren agurra, gaur, Donostiatik zuzenean, ETB1en\nLeitzarrak jokatuko duen profesionaletako azken partidaz gain, txirrindularitza, eskubaloia, futbola eta aizkolariak izango ditugu ETBn eta eitb.eus-en.\nAbel Barriolaren agurra, 17:15ean, ETB1en\nBarriolaren agurra, zuzenean eitb.eus-en\nETB1ek eta eitb.eus-en zuzenean eskainiko dute Abel Barriolaren agurra igande honetan. Leitzarra zuriz jantziko da azkenekoz Donostiako Atano III.a pilotalekuan. Altuna III.a bikotekide duela, Ezkurdia eta Merino II.aren aurka neurtuko ditu indarrak.\n17:20an inguruan bat egingo dute jaialdiarekin, Giroko 3. etapa amaitu ostean. Bertan, beste bi partida ere jokatuko dira: J. Retegi-Martija / Jaka-Tolosa eta Dario-Merino I / Ugalde-Irusta. Xabier Euzkitzek, Joxan Tolosak eta Elena Azpeitiak egingo dute kontakizuna.\nItaliako Giroaren emankizuna 13:30ean hasiko da. 3garren etapa izango da jokoan igande honetan, Tortoli eta Cagliari artean. Fermin Aramendi, Xabier Usabiaga eta Alfontso Arroio izango ditugu berriemaile.\nGoizean, 12:00etan, zuzeneko beste bi emanaldi izango ditugu: batetik, eskubaloiko Euskal Kopako finala, Bidasoa Irun-Amenabar Zarautz, ETB4n eta eitb.eus-en ikusgai izango dena; bestetik, Emakumeen Futbol Ligako Oiartzun-Real Sociedad norgehiagoka, ETB1en eta eitb.eus-en. Esatariak hauek izango dira: lehenengoan, Iñigo Aiestaran eta Martin Larrañaga; bigarrenean, Naxari Altuna, Larraitz Lukas eta Xabier Ormazabal.\nIgandeko kirol eskaintza osatzeko, 11:00etan (ETB1 eta eitb.eus), bezperan Getarian jokatutako aizkolarien banakako Eusko Label sariko jardunaldiaren berri emango dute Ibon Gaztañazpik eta Joxe Etxebestek; 11:40ean (ETB4 eta eitb.eus), hilaren 1ean jokatutako Legazpiko Santikuntz Klasikoaren laburpena egingo du Fermin Aramendik.


50 entitatek eman dute izena jada Hernanin – Euskara ari du\n2020-08-07 2020-08-07 euskaraaridu\n50 entitatek eman dute izena jada Hernanin\nUdan ere lanean jarraitzen du Euskaraldia-Euskara ari du ekimenak\nUda garaia atsedenerako unea izaten bada ere, Euskaraldia-Euskara ari du ekimeneko lantaldeak gogoz ekin dio lanari, eta buru-belarri ari da herriko entitateei aurtengo ekimena azaltzen, udazkenerako lanak aurreratzen joateko.\n2018an herritarrak izan ziren protagonista hutsak, baina aurten Euskaraldiak berrikuntza bat ekarri du: herritarrez gain, entitateek ere parte hartzeko aukera izango dute. Entitate diogunean era guztietako talde motei buruz ari gara: talde soziokulturalak, kirol taldeak, auzo taldeak, elkarte gastronomikoak, dendak, tabernak, jatetxeak, enpresak…\nOro har, balorazioa oso positiboa egiten ari gara, benetan harrera ona jaso baitugu bisita horietan guztietan eta hartu gaituzten guztiei eskerrik beroenak eman nahi dizkiegu. Une hauetan jada 50 entitate daude izena emanda Hernanin eta udazkenerako entitate gehiagok izena emango dutela aurreikusi dugu.\nEntitateei ahalik eta arreta pertsonalizatuena ematen saiatzen ari da lantaldea. Izan ere, gure ustez, garrantzitsuena parte-hartzaileek ekimena zertan den ongi ulertzea da, Euskaraldiaren 15 egunak ahalik eta arrakastatsuenak izateko.\nHernaniko entitateei gogorarazi nahi diegu entitateen izen-ematea irailaren 27an amaituko dela. Izena emateko hainbat bide daude: alde batetik, parte hartu nahi dutenek https://ariguneak.euskaraldia.eus/ webgunean eman dezakete izena; eta bestetik, Euskaraldia-Euskara ari du ekimenarekin harremanetan jar daitezke euskaraaridu@dobera.eus helbidera idatziz edo 689675462 telefonora deituz eta izena emateko prozesu osoan lagunduko diegu.\nDena dela, Euskaraldia-Euskara ari du ekimenaren lantaldeak hernaniarrei ohartarazi nahi die Euskaraldia hizkuntza-ohiturak aldatzeko entrenamendu bikaina izango den arren, beroketa-lan baino ez dela eta hizkuntza-ohiturak aldatzeko ariketa urte osokoa dela.\nParte-hartzaileen lagin txiki bat\nEuskara ari du Hernanin\nPrevious Etxealditik Euskaraldira, 4. proposamena\nNext 85 entitate Hernanin!


Nekazaritza Archives - Orrialdea 4 5-(e)tik - Fraisoro Eskola\nEtengabeko Prestakuntza,Nekazaritza Fraisoro Eskola\nLehengo astean, Fraisoro Nekazaritza Eskolan, Permakultura ikastaron bigarren atala burutu zuen ikasle talde batek. Lehenego partean, Permakultura eta Keyline diseinuan oinarri zen eta bigarrena, lurra, ura eta ekoteknologia teknika batzuk ikusi genituen. Baina, zer da Permakultura? Permakultura diseinu zientzia da eta natur sistemen funtzionamendua ikusi eta imitatzen ditu ingurune iraunkorrak sortzeko. Erantzunak eta bideak bilatzen


Lekeitioko Udala - 1.267 parte hartzaile Lekeitioko mendi martxan\n1.267 parte hartzaile Lekeitioko mendi martxan\nLekeitioko Mendi Martxa atzo, maiatzak 5, ospatu zen eta arrakasta nabarmena izan zuen. Guztira 1.267 parte hartzaile izan ziren eskualdean erreferente bilakatu den mendi martxa honetan, azken urteetan izan den jende kopuru handiena batuz.\nMendi martxa azken lau urteetan jarraian ospatu da. Atzera begiratuz, 2016an 486 pertsona izan ziren mendi martxan, 2017an zenbaki berbera errepikatu zen, hots, 486 pertsona berriz ere, 2018an kopuruak gora egin zuen 940 parte hartzailera helduz eta aurten, 2019an sekulako zenbakiak lortu dira, aldez aurretik ia mila pertsonak eman zuten izena eta egunean bertan izandakoak gehituz, guztira 1.267 izan dira Lekeitio, Ispaster, Amoroto, Berriatua eta Mendexako mendietan zehar.\nBertan bi ibilbide egon dira. Alde batetik, bide luzeak 21,5 km izan ditu eta Lekeitiotik irten eta Ispaster, Amoroto, Berriatua eta Mendexatik igaro da, gero Lekeitiora bueltatuz. Irteera goizeko 8:00etan egin da plazatik. Ibilbide laburra bere aldetik, 10:00etan hasi da, 9,5 km izan ditu eta Lekeitio, Ispaster, Mendexa eta Amoroto zeharkatu ditu.\nLekeitioko Udalak eskerrak eman nahi dizkie antolatzaile, laguntzaile eta parte hartzaile guztiei, denen lanaren emaitza izan baita Lekitto-Lekitto mendi martxak izandako arrakasta.


SOLIDARITATEAREN SALEROSKETA. – banderatrapo\n4 de junio a la(s) 18:41 · Editado ·\nZilbor-heste lodietakoak abertzale horiek, hain lodiak non euren zilborrak baizik ikusten ez baitituzte, mundu zabaleko herrien askapenaren alde sutsu sutsuak agertzen direnean ere. Horrelako zilbor lodi latzak dituztela dirudi behintzat. Espainiar errepublika berri baten aldeko hiritar mugimendua pizten eta zabaltzen ari den parada honetan, ohiko Pilatosen antza eskuak garbitu nahi dituzte eskuineko abertzaleek ez ezik, euren burua ezkertiar eta erradikaltzat jotzen duten abertzaleek ere.\n“Hor konpon espainiarrak monarkia ala errepublikarekin, guk euskal errepublika eskatzen dugu”, “Monarkiko ala errepublikarrak, espainiarrak dira betiere”, “Ondorengotza legea bortz guri, gure errege-erreginak ez dira”, “Ez dugu parte hartzen Euskal Herriarekin zer ikusirik ez duten bozketetan”… horrelako argudioak ikusten eta aditzen ditugu egun hauetan. Ahoak bete goiburu demokratiko edota solidario, Katalunia, Sahara, Eskozia, Ipar Irlanda, Estonia, Palestina, Maputxe, Amazoniako tribu eta herri, Lacandona, Venezuela, Paraguay, globalizazio neoliberalaren kontra, aldameneko eta munduko edozein muturreko askapen zantzu guztiekin..,, eta oraindik ere horrelako bitxikeriak entzun beharra espainiar errepublikaren aldeko mugimenduari dagokionez!\nDena dela eta hasteko, Euskal Herriarentzat solidaritate kontu hutsa izanen balitz bezala espainiar sistema politiko instituzional bat edo bertzea ezartzea. Solidaritate kontu hutsa izanen balitz bezala espainiar alderdibiko sistema hiper-kontserbadore eta usteldua leherraraziko lukeen bertze sistema bat ezartzen laguntza ematea. Hain independente ikusten al dute Euskal Herria Espainiatik, noraino eta espainiar sistema bat edo bertzea berdin jotzeraino? Ez ote da halako autismo bat? Non bizi dira itsu hauek? Metaforikoki aipatu ohi dugun Ebro ez dute ibai, ur uherrezko benda dute.\nBaina, areago, demagun solidaritate kontu hutsa dela. Zertan gabiltza? Solidariorik solidarioenak mundu zabaleko askapen mugimendu guztiekin, espainiarrekin izan ezik? Horixe hasieran diodana: solidario agertzen direnean ere euren zilbor lodi latzak baizik ikusten ez dituztela dirudi, solidario agertu nahi, baina bakarrik horren truke bertzeek zerbait eskainiko digutelako esperantzan: hori ez da solidaritaterik, hori ‘do ut des’ da, elkartruke interesatua, solidaritatearen salerosketa da. Gora nazioarteko solidaritatearen merkantilizazioa!\nBere logika tristea du eskuineko abertzaleen kontzientzia solidario eskasak, berauek azken finean merkatuaren arabera ulertzen dituzte gehienbat giza harremanak berez. Baina beren burua ezkertiartzat jotzen dutenek! Horrelako Ezker Abertzale Ofizialak hain sostengu handia izateak gure herrian, zer adierazten du? Tristeziarik latzena: ez dugula deus ere ikasi.\n← Una abdicación humillante para un golpe constitucional de perspectivas nada halagüeñas\nRecuperando la memoria. Ni ez naiz monarkikoa →\nOne Comment on “SOLIDARITATEAREN SALEROSKETA.”\njunio 6, AM\nZeharo ados Bixenterekin


Koronabirusaren eragin posibleak aztertzeko koordinazio talde bat osatu du Donostiako Udalak : Irutxuloko Hitza\nEneko Goia alkatea, Tokiko Gobernu Batzarraren osteko prentsaurrekoan. (Argazkia: Irati Salsamendi)\nHainbat neurri hartzen ari da Donostiako Udala, Eusko Jaurlaritzaren Osasun Sailak koronabirusaren aurrean ezarri ditzakeen erabakien aurrean prest egoteko. Eneko Goiak gaur goizean azaldu duenez, hiriko egoera “normala” da koronabirusari dagokionez, baina “etorri daitekeenaren aurrean prest egoteko”, joan den astean koronabirusaren krisia jorratzeko koordinazio talde bat eratu zuten; besteak beste, Lan Arriskuen Saila, eta Osasun Publikoko saila daude taldean, baita udaleko sail guztietako zuzendariak ere. Hala ere, Goiak argitu du gai honetan “Osasun Sailak agintzen duela”, eta udalari horrek ezartzen dituen erabaki eta neurriak obeditzea dagokiola.\nHirian dagoen afekzio maila baxua dela eta, neurri gutxi batzuk ezarri ditu oraingoz udalak, baina alkateak azaldu du “ardura berezia” jartzen ari direla zaurgarriak diren esparruetan: Gizarte Zerbitzu eta etxez etxeko arreta zerbitzuetan, nagusien erresidentzietan, eta garraio publikoetan. Dbuseko autobus zerbitzuetako garbiketa protokolo “zorrotzagoak” ezarri dituztela jakinarazi du Goiak, eta kiroldegietan ere “adi” daudela gaineratu du. Halaber, hotelen sektoreko ordezkariekin ere harremana dutela azaldu du, egoerari nola aurre egin batera erabakitzeko.\nEra berean, EH Bildu oposizioko taldeak ohar bat igarri du gaur, eta koronabirusaren ondorioak aztertzeko Bozeramaile Batzordea deitzeko eskatu du alderdiak. EH Bilduren ustez, koronabirusa eta haren ondorioak osasun publikoaren larrialdi hutsetik haratago doan gaia bihurtzen ari dira: “Larrialdi nazional bihurtzen ari da koronabirusa, eta Donostiari ere dagokio kudeaketa egokia egitea”, adierazi dute oharrean.\nEH Bildukoek azaldu dute Donostiako Udala neurriak hartzen hasi dela, eta uste dute iritsi dela momentua “dagoen informazioa partekatzeko, prebentzio neurriak ezartzeko orduan lehentasunak non jartzen ari diren inguruko hausnarketa egiteko eta, azken nean, mezu koherente, adostu eta segurua emateko Donostiako jendarteari”. Horregatik guztiagatik, Reyes Carrerek Bozeramaile Batzordea deitzeko eskatu dio gaur udal gobernuari.


Eskoriatzako marianistekin desfilatzen - Ahotsak.eus\nEskoriatzako marianistekin desfilatzen\nEskoriatzako marianistekin desfilatzen Hamabi urtera arte, auzoko eskolan ikasi zuen. Gero Eskoriatzako marianisten eskolara joan zen. "Balneario de los marianistas"en lau urtez ikasi zuen. Gerra denbora zen, eta desfileak egiten zituzten Eskoriatzako parrokiara, Francoren garaipenak ospatzeko.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ARR-153-007 kodeko bideoa nahi duzula aipatzea: ahotsak@ahotsak.eus\nHamabi urtera arte, auzoko eskolan ikasi zuen. Gero Eskoriatzako marianisten eskolara joan zen. "Balneario de los marianistas"en lau urtez ikasi zuen. Gerra denbora zen, eta desfileak egiten zituzten Eskoriatzako parrokiara, Francoren garaipenak ospatzeko.\nGaia(k): Politika » Gerra zibila (1936-1939) » Gerraren eragina , Ohiturak eta bizimodua » Hezkuntza » Eskolara herritik kanpo\n-Eta, orduen, sei urtetatik hamalau arte eskola horretan ibili ziñan.\n-Ez, hamabi urtera arte.\n-Hamabi urtera arte.\n-Gero Marianiste sartu nitzen, han, Eskoitzan, Eskoitzako kolegixuen. Ta hor egon nitzen lau urte. Oin hori kolegixue desagertute dau. Hori zan balnearixue, Eskoitzako balnearixue. “Balneario de los Marianistas“ esaten zana, ta hor zauzen Marianistak.\n-Ta bañuetxien ikasi zeben zuk?\n-Ha zan kolegixue.\n-Bai. Hor lau urte ein nittuen.\n-Lau urte. Eskoriatzan, ezta?\n-Eta hor be… karo…\n-Dana erderaz. Gerra denporie zan ta, joe, erderaz ta. Gero zeozer baauen, Francon tropak holan, ba, Tarragonara edo sartu ziela, o Bartzelona hartu auela, danok desfilie eleixara, Eskoitzako parrokixara. Han “Tadeum“ ta iñun dienak kantau ta gero plazara, ta han mitiña plazan. Gu mutikotxuek hamabi, hamairu ta hamalau urteaz ta, ba, dana aurrera. Holaxe zan.\nSoldaduak inguruan ziren bitartean, beraiek gordeta